text:
TINAWEN a ginasut a ribu dagiti agtutubo a Pilipino nga agturpos kadagiti nadumaduma a kurso kadagiti unibersidad ken kolehio iti pagilian.
Impalgak ni Commission on Higher Eduation Chairperson Patricia Licuanan a nasurok a 700,000 dagiti agturpos iti kolehio ita a tawen. Manonto ngata kadagitoy nga agturpos iti sigud wenno nadaras a makastrek iti trabaho a mayataday iti kurso nga inleppasda, ken umawat ti tumutop a sueldo? Manonto met ngata ti bilang dagiti katurturpos a mainayon iti atiddog a listaan dagiti awanan pagtrabahoan wenno adda man ket addaan-trabaho a saan a mayataday iti kurso nga inadalda, wenno umawat iti sueldo a saan a mayanatup iti klase ti trabahoda?
Nagasat dagiti agturpos iti uray ania a kurso iti kolehio ta adu dagiti agtutubo a napaidaman ti gundaway a mangituloy wenno mangileppas ti panagadalda. Adda dagiti napilitan a nagsardeng nga agbasa gapu ti kinaawan ti kuarta ken suporta kadakuada. Adda dagiti saanen a nagtuloy a nagbasa gapu kadagiti simmangbay a nadagsen a problema kas ti nasapa a panagasawa, pannakayaw-awan iti bisio, ken dadduma pay a dakes a pagteng.
Napateg unay ti edukasion kadagiti Pilipino iti agdama a panawen. Para kadagiti kaaduan a nagannak, ti adal ti kangrunaan a maipatawid wenno maisagutda kadagiti annakda ken ipatpategda iti biag. Daytoy ti gameng a saan a matakaw ken taginayonen ti nakagun-od iti unos ti panagbiagna. Kaaduan kadagiti nagannak nga iti laksid ti kinarigat ti panagbiagda ket ikagumaanda nga isakad ti panagadal ken panangileppas ti kolehio ti anakda. Awan ti samirenda a tuok ken rigat tapno laeng a mapagturposda dagiti annakda iti kolehio.
Adu dagiti lasaten a tubeng ken karit iti panagbasa ket nagasat dagiti agturpos itoy a tawen. Nagpaiduma ti ragsak dagiti agturpos ken dagiti nagannak wenno nangpabasa kadakuada no dumteng ti panagawat iti diploma kabayatan dagiti graduation rite ta dayta ti simbolo ti balligi a nagun-odda. Ngem kalpasan dayta a pagteng, mangruginto pay laeng ti iyaaddangda iti sabali a dalan iti panagbirok ti nasayaat a trabaho.
Parikut ti gobierno ti Pilipinas ti kinakirang dagiti nasayaat a pagtrabahoan. Saan nga umanay dagiti trabaho iti gobierno ken pribado a sektor para ti kaadu ti bilang dagiti tinawen nga agturpos. Adu pay dagiti nagturpos iti kolehio iti naglabas a tawen ti saan pay a nakastrek iti trabaho, ngem manayonan manen ita a tawen.
Iti record ti Department of Labor and Employment ken dagiti nagduduma nga ahensia ti gobierno, iparangna ti kaadu dagiti nakaturpos iti kolehio ti agtatrabaho kadagiti posision a saan a mayanatup kadagiti lineppasda a kurso. Adu dagiti nagturpos kadagiti nagastos a kurso kas dagiti Nursing, Engineering, Information Technology ken dadduma pay a degree courses dagiti agserserbi a call center agent wenno kadagiti business outsourcing. Adu dagiti nakaleppas ti uppat a tawen a kurso ti agpapaay a sales clerks kadagiti department stores ken groseria, wenno food service attendants kadagiti restaurant ken fast food centers. Agtrabahoda kas contractual ta dayta ti naipakadawyan a sistema tapno dagiti kompania ket saanda nga agbayad ti adu a benepisio dagiti empleado. Adu dagiti nagturpos ti nagbalin a domestic workers, caregivers ken dadduma pay a trabaho dagiti Overseas Contract Workers kadagiti nagduduma a pagilian.
Iti benneg dagiti unipormado nga agserserbi iti gobierno, adu dagiti nakaturpos kadagiti saan a mayataday a kurso dagiti simrek a kameng ti Philippine National Police, Armed Forces of the Philippines, Bureau of Fire Protections, Bureau of Jail Management and Penelogy, Philipine Coast Guard ken dadduma pay nga ahensia gapu ta narigatanda a makastrek kadagiti immuna a tinarigagayanda a trabaho, ken naay-ayoda iti kinangato ti sueldo ken benepisio. Nagangayanna, napasamak ti career-mismatched ket saan nga epektibo ti serbisio iti publiko. Para kadagiti katurturposna iti kolehio, nasken ti saan a napili unay iti klase ti trabaho ken kangato ti sueldo ken benepisio. Ti napateg ket maaddaan ti padas a pangur-urayan ti gundaway nga umakar iti sabalinto manen a dalan nga agturong iti nasaysayaat a pagtrabahoan.#


c: text/html

text:
Lehislatibo a distrito iti Aurora
Ti lehislatibo a distrito iti Aurora ket isu ti agdama a pannakabagi ti probinsia iti Aurora idiay Kamara dagiti Pannakabagi ti Filipinas.
Manipud idi 1907 aginggana idi 1972 dagiti liglugar a tinurayan ti Aurora ket nairepresenta idi a kas paset ti umuna adistrito iti Tayabas (nanaganag ti Quezon in 1949). Ti Quezon ken ti sub-probinsia iti Aurora (nabangon idi 1951) ket nairepresenta dagitoy idi idiay Temporario a Nailian a Kongreso a kas paset ti Rehion IV-A manipud idi 1978 aginggana idi 1984.
Ti Aurora ket nairangarang idi a kas maysa a kadawyan a probinsia idi Agosto 13, 1979 babaen ti Linteg Bilang. 7 a napasingkedan idi Nobiembre 21, 1978. Ti probinsia ket nagbutos ti immuna a bukodna a pannakabagi idiay Kadawyan a Nailian a Kongreso idi 1984. Ti Aurora ket nagtagtaginayon ti bukodna a pannakabagi babaen ti baro a Batay-linteg a napasingkedan idi Pebrero 7, 1987, ken nagbutos ti kamengna ti naipasubli a Kamara dagiti Pannakabagi a nagrugi idi dayta met laeng a tawen.
Maymaysa a distrito[urnosen | urnosen ti taudan]
- Populasion (2010): 201,233
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
- Kongresional a Biblioteka iti Kamara dagiti Pannakabagi ti Filipinas

robotstxt: allowed

filter: keep


text:
Kitaem a talaga ti kinabassit ti lubong! Mayat ti patugawko iti traysikelko iti sikigan ti JVLP Shell ditoy Sanchez Mira idi agsardeng ti GMW iti nasao a gasolinaan. Rimmuar dita dagiti dua a nalaing a mannurat iti Ilokos Norte. Da ma'am Ely Madarang Raquel ken ma'am Rosario Bingayen. Nagturongda iti Dumlao Drug Store a kaabay ti gasolinaan.
Diakon nagbayag ket sinurotkon ida. Ania pay, nabara a kinnablaaw ken linnamano ti napasamak - ta kasta ti ugali dagiti mannurat nga Ilokano uray sadino a disso ti pagsisinnabtanda. Adda latta iti pusoda ti nasinged a pannakikinnabsatan ken pannakipagayam. Dayta nga ugali ti saanto pulos a malapsi iti pusoda.
"Apay nga addaka ditoy?" sinaludsodda. "Ket tagaditoyak, ma'am, insungbatko."
Mapanda kano idiay Tumauini, Isabela.
Nupay, nabiit ti panagkikitami, umanayen daydiay a mangparagsak iti pusomi, nga iti di napakpakadaan a kanito ket nakitak manen dagiti idolok a mannurat.
Agbiag ti Literatura Ilokana. Agbiagtayo nga Ilokano!
Thursday, October 30, 2008
Monday, October 6, 2008
Pagpalpalpaan
Gapgapuk idiay Nagtupacan, Pamplona, Cagayan, nga immatendar iti LIGA Session (FYI: saanak a kapitan, Kapid) ta siak ti imbaon ni kapitanmi ta napan ngamin isuna idiay Tuguegarao.
Wen, pagpalpalpaan kunak ta karugrugi pay laeng itay ti session ket addan mirienda a naidasar. Arig di pay naipak-ol ni LIGA Chapter President Leticia F. Echenique ti maso iti panag-adjourned ti session, agay-ayamuomen dagiti naidasar a pangaldaw!
No kasano ti kabussog ti panunotmi kasta met ti tianmi, kapid.
Agyamankami ken ni Apo Kapitan Claudio Rodriguez ti Barangay Nagtupacan.
(Masarakan ti Barangay Nagtupacan iti amiananen ti Barangay Cabaggan. Agarup nakurang a tallo kilometro manipud iti National Highway iti nagbaetan ti San Juan ken Allasitan. No maisar-ongka sadiay, mapadasam la ketdi ti lumasat iti hanging bridge a pangtannawagam iti nalawa a karayan a sumalpot iti nadalus a baybay! Ket kunaem iti unegmo, nga ulitemto manen ti sumarungkar.)
Adu pay koma ti maibagak maipanggep iti nasao a barangay nge nakapalpaak metten, kapid!
Wen, pagpalpalpaan kunak ta karugrugi pay laeng itay ti session ket addan mirienda a naidasar. Arig di pay naipak-ol ni LIGA Chapter President Leticia F. Echenique ti maso iti panag-adjourned ti session, agay-ayamuomen dagiti naidasar a pangaldaw!
No kasano ti kabussog ti panunotmi kasta met ti tianmi, kapid.
Agyamankami ken ni Apo Kapitan Claudio Rodriguez ti Barangay Nagtupacan.
(Masarakan ti Barangay Nagtupacan iti amiananen ti Barangay Cabaggan. Agarup nakurang a tallo kilometro manipud iti National Highway iti nagbaetan ti San Juan ken Allasitan. No maisar-ongka sadiay, mapadasam la ketdi ti lumasat iti hanging bridge a pangtannawagam iti nalawa a karayan a sumalpot iti nadalus a baybay! Ket kunaem iti unegmo, nga ulitemto manen ti sumarungkar.)
Adu pay koma ti maibagak maipanggep iti nasao a barangay nge nakapalpaak metten, kapid!
Subscribe to: Posts (Atom)


text:
MAGSINGAL, Ilocos Sur – Babaen ti napardas a komunikasion, natiliw ti maysa a babai a nangsikuat iti naglakuan iti gas sadiay Barangay San Vicente ditoy nga ili idi malem ti Hunio 18.
Natiliw iti checkpoint nga impasdek dagiti polis-San Juan iti Barangay Bannuar ni Melanie Santos y Corpuz, 43, awanan asawa, ken residente iti Barangay 7, Sta. Cruz, Badoc, Ilocos Norte.
Sinikuat ni Santos ti P10,000.00 a naglakuan ni Chrisma Joy Ufina y Ullero, 25, awanan asawa, sales clerk iti Fiesta Gas Store – RKT Company, sa limmugan iti minibus nga agpaamianan.
Sakbayna, pinanawan biit ni Ufina ti pagtagilakuan ket idi agsubli, nakitana ti suspek nga agdardaras a rimmuar iti pagtagilakuan. Idi kitaen ni Ufina ti kuarta iti drawer, awanen isu a nagpaarayat iti padana nga aglaklako ket kinamatda ni Santos ngem nakalibas daytoy babaen ti panagluganna iti GLCC Mini Bus nga agpaamianan.
Apaman a naawatda ti report, dagus a nangiwayat ti polis-Magsingal iti hot pursuit operation ken pinakaammuanda ti San Juan Police Station para iti pannakasaed ti bus a nagluganan ti suspek.
Nangipasdek dagiti polis-San Juan iti checkpoint iti Barangay Bannuar sada pinara ti minibus. Inarestoda ti suspek kalpasan a nasukalanda iti ikutna ti kuarta a kinurimesna iti pagtagilakuan.#


text:
Tapno matingiting pay iti nasamay a wagas a pangpasayaat ti serbisio kadagiti agtagtagilako ken aggatang, binuangay ni Mayor Ediboy S. Cobangbang, Jr. ti Northern Ilocos Sur Trade Center (NISTC) Task Force a buklen dagiti empleado ken agob-obra iti Munisipio nga idauluan ni Mr. Nestor Somera.
Imbatad ni Mr. Darwin P. Sumibcay, NISTC Task Force Member nga epektibo ti immuna a gay-at ti grupo kas iti pannakasona dagiti amin nga agparpartisipar iti aktibidades iti tiendaan kangrunaan dagiti agtagtagilako, naurnos a panagparking dagiti sumrek a lugan, traysikel ken motorsiklo, pannakamantener ti kinadalus ti aglawlaw ti tiendaan, ken natalinaay a pampanunot dagiti aglako, aggatang, ken bisita nga agpasiar iti uneg ken aglawlaw ti tiendaan.
“Napintas a programa ni Mayor Ediboy ti pannakawaya daytoy aisle ditoy tengnga ta limmawa ken makita dagiti tao a mapan kadagiti panganan ken adda pagsayasayan ti agdudupudop a tattao no kapigsa ti tienda,” inlatak ni Mr. Bernard Vargas, akinkukua ti groseria nga asideg ti aisle. “Kanayonnakami nga umay bisitaen ni Apo Mayor ditoy tiendaan isu a makitana daytoy a pagsaysayaatan ti kaaduan…”
“Saan a pambar ti pannakayakar ti puestok kadagiti aggatang, Apo,” kuna met ni Mr. Mario Rodillas, taga-San Vicente, Ilocos Sur nga aglaklako iti plastic ken cellophane. “Birokendaka ti kustomermo. Displey laeng ti pamay-ak ngem adda aggargaraw a taok nga agipan ti suplay iti uneg tapno adu ti malakuak.”
“Nabayagakon nga agnegnegosio ditoy Cabugao, Barok,” kuna met ni Mr. Ernesto Bumanglag, aglaklako ti kumpay, buneng, kutsilio, tabas ken arado a taga-Brgy. 9 San Lorenzo, San Nicolas, Ilocos Norte. “Napintas ditoy a paglakuan aglalo no panaglalako ti apit, adu ti aggatang ken natalna, naragsak, ken nadayaw ti tattao ditoy.”
Sumagmamano laeng a kapanunotan dagitoy nga agnegnegosio a sumaysayaat ti pulso ti negosio ditoy nga ili.
Inlatak met ni Senior Police Officer I Frazier Simbe, mangkitkita ti linak ken talna ken kadua dagiti naregta a Traffic Safety Officer iti sumrekan ken rummuaran iti tiendaan a naisalumina ita a tawen ta awan iti mapaspasamak nga “untoward incident” iti uneg ken ruar iti tiendaan.
“Mapaboran dagiti agnegosio nangruna ta lepleppas ti apit,” inyisem ni SPOI Simbe. # (Rinetrato ken insurat ni JOED SABIO SAJONIA)


text:
Thursday, June 25, 2015
DE LA SALLE HEALTH SCIENCE STAFF, INADALANDA DAGITI BHW’s
Cabugao, Ilocos Sur – Naangay ti One-Day Orientation and Training dagiti Barangay Health Workers (BHW’s) ken Parent Leaders (PLs) iti 33 a barangay ti ili a Cabugao iti pakaseknan ti pannakataming ti salun-at (umisu nga aramiden no dumteng ti emerhensia ti sakit a hypertension ken bullo) partikular kadagiti addaan iti an-annayen nga ubbing ken umili. Naangay ti panagadal iti Cabugao Cultural and Sports Complex, Brgy. Rizal, Cabugao, Ilocos Sur idi Hunio 24, 2015.
Kangrunaan a nagsentro iti Physical Therapy iti naiyadal.
Naglektiur dagiti Staff ti De la Salle Health Science Institute-College of Rehabilitation Sciences, De La Salle University-Dasmarinas, Cavite.
Nakitinnarabay met dagiti Personnel ti STAC-Cabugao, MSWDO-Cabugao iti daytoy a naisayangkat a panagadal.
Sakbayna, naangay ti turnover ti wheelchair nga indonar ti Latter-Day Saint Charities kadagiti maseknan a PWD’s babaen iti panangigannuat ti DLSU Staff. # (Web In-Action)
Posted by Bayan ng Cabugao, Ilocos Sur at 9:14 AM
Subscribe to: Post Comments (Atom)


text:
SALCEDO, Ilocos Sur – Grabe iti ospital a nakaitarayanna ti lakay a dinungpar ti traysikel idi rabii ti Agosto 27 iti national highway ti Barangay Poblacion Norte, ditoy nga ili.
Manipud iti Salcedo Medicare Community, naiyalis ni David Duro y Gironella, 58, naasawaan, ken residente iti Barangay Poblacion iti Lorma Medical Center, San Fernando City gapu iti kritikal a kondisionna maigapu iti panangdungpar kenkuana ti traysikel a minaneho ni Nathaniel Wandas y Ubuan, 31, naasawaan, ken natibo ti Sigay, Ilocos Sur ngem agdama nga agiggian iti Barangay Balidbid, Salcedo, Ilocos Sur.
Naammuan iti inbestigasion nga agpaamianan ti traysikel ket idi makadanon iti nadakamat a lugar, dinungparna ni Duro a magmagna iti akinlaud a paset ti kalsada.
Napukaw ni Wandas ti kontrolna iti manibela ket nabaliktad ti lugan a nakadunoran ti drayber ken dagiti pasaherona a nainaganan Aleni Cotillon y Magday, 24, awanan asawa, ken residente iti Barangay Bugnay, Candon City, ken ni Reuben Pasahol y Ubuan, 27, baro, ken residente iti Sigay, Ilocos sur.
Mapapati nga adda iti inpluensia ti arak ti drayber ti traysikel.#


text:
QUIRINO, Ilocos Sur – Insurender ti maysa a negosiante ti maysa a bag a nagkarga iti maysa a paltog iti Quirino MPS idi Mayo 7 iti oras ti alas dose y media ti aldaw.
Nagreport idi Mayo 7, 2018, 12:30 iti malem, ni Rufino Tangliben y Maspilan, 52, awanan asawa, negosiante ken residente ti Brgy. Poblacion, Quirino, Ilocos Sur, iti Quirino MPS nga adda bag a naglaon iti maysa a paltog a nabati iti sango ti puestona. Kuna ni Tangliben a nakitana ti bag idi pay laeng bigat ti Abril 30, 2018. Gapu ta mano nga aldawnan idiay ti bag, apanna kinita ket idi lukatanna, nakitana nga adda paltog a kargana isu nga apanna inreport iti MPS.
Naduktalan dagiti nagresponde a pannakabagi ti linteg idi napanda iti lugar a nakakitaan ni Tangliben iti nasao a bag. Nakitada ti maysa a homemade buckshot (handgun) nga awanan marka ti linaon ti bag.
Idi napagsaludsodan ni Tangliben no asino ti nakabati iti bag, imbagana a dina ammo. Naipaiman iti Quirino MPS ti bag ken ti kargana a paltog para iti umno a disposision. (Tawid News Team)
BAG A NAGKARGA ITI PALTOG, NAIPAIMA ITI POLIS
QUIRINO, Ilocos Sur – Insurender ti maysa a negosiante ti maysa a bag a nagkarga iti maysa a paltog iti Quirino MPS idi Mayo 7 iti oras ti alas dose y media ti aldaw.


text:
CANDON CITY – Nagsapata ni Maria Eliza Gacusana, kas baro a konsehal ditoy ken ni Gov. Deogracias Victor Savellano ken inimatangan da Philippine Councilors’ League Ilocos Sur Chapter president Alfonso Singson ken dagiti kakabsat ken kakabagianna itay Hunio 9.
Sinukatan ni Gacusana daydi amana, ni Konsehal David Gacusana, a pimmusay idi Marso daytoy a tawen.
Nagturpos ni Gacusana iti Computer Science iti University of Northern Philippines, Candon City ken agdama a mangal-ala iti Nursing iti nasao met laeng a pagadalan.#


text:
NARVACAN, Ilocos Sur – No dalusam ti paltogmo, siertoem nga awan ti bala iti cylinder tapno maiyadayoka iti desgrasia.
Naliwayan ni Custodio Cordero y Carrido, 69, naasawaan, balikbayan, a kinita no adda bala iti cylinder ti cal. 45 a paltogna idi dinalusanna ket idi kinalbitna ti gatilio, nanalbuong daytoy a nakapuntaan ti ulona ken nakatayanna a sigida.
Nakarekobre dagiti nagresponde a polis iti maysa a kapsula manipud iti cal. 45 iti nakapasamakan ti krimen.
Maysa a polis, ni P02 Joel Cordero, kaanakan ti biktima, ti mapapati a nakasaksi iti insidente iti uneg ti kuarto ti biktima.#


text:
ADDA kadi sabali pay a mision ti Philippine National Police Special Action Force iti panangsukatda kadagiti prison guard nga agbantay kadagiti balud sadiay New Bilibid Prisons? Apay koma a dagiti kameng ti elite force ti PNP a nasanay iti counter-terrorism ti maibaon nga agbantay kadagiti balud?
Daytoy ti saludsod dagiti umili kalpasan nga indauloan ni PNP Chief Dir. Gen. Ronald De La Rosa dagiti 320 nga elemento ti SAF iti umuna nga aldaw a panagguardiada iti maximum security compound ti NBP.
Impakaammo ni Justice Secretary Vitaliano Aguirre a temporario a sukatan dagiti PNP SAF dagiti Bureau of Corrections guard kabayatan ti idadalanda iti re-education ken re-training gapu kadagiti irregularidad a napasamak iti NBP. Impakaammona pay a kalpasan ti dua a bulan ket sumukatto met dagiti kameng ti Philippine Marines nga agbantay iti NBP.
Naibaon nga agdalan iti re-education dagiti NBP guard gapu kadagiti kontrobersia a nakakainaiganda kas dagiti nasamsam nga adu a kontrabando ken maiparparit nga alikamen ken illegal a droga ket makastrek iti uneg ti pagbaludan gapu ti pannakikumplot dagiti opisial ken guardia. Mapapati pay a dagiti nakabalud a convicted drug lord ket maitultuloyda ti panangpatarayda kadagiti negosioda iti illegal a droga babaen ti panagusar kadagiti cell phone ken internet ket mamandarda dagiti pasurotda iti ruar ti pagbaludan. Naipadamag pay a dagiti nakabalud a drug lord ti nangpondo ti plano a pannakapapatay kada Presidente Rodrigo Duterte ken Dela Rosa gapu ti nainget a kampaniada kontra ti illegal a droga.
Nagsukimat dagiti PNP SAF kadagiti selda iti Building 14 nga ayan dagiti prominente a balud ket nakasamsamda kadagiti mobile signal booster, telebision ken P200,000.00 cash. Kinompronta met ni Dela Rosa dagiti prominente a balud ken drug lord a da Peter Co, Herbert Colangco ken Jaybee De Guzman. Da Co ken Colangco ket kapada ni Peter Lim nga innaganan ni Duterte a tallo a kangrunaan wenno level 5 a drug lord iti Pilipinas. Naikappeng ni Co iti Chinese syndicate a Triad. Kameng met ni Colangco iti Kuratong Baleleng.
Naibaon ti PNP SAF nga agbantay iti NBP kas paset ti kampania ti gobierno kontra illegal a droga ken tapno mapasardeng dagiti illegal a mapaspasamak iti pagbaludan gapu ta mararaemda kas elite unit ken manamnama a saandanto a pulos a mapasuksokan wenno makikumplot kadagiti kriminal. Adda dagiti mamati a naibaon dagiti PNP SAF iti NBP tapno naan-anayen a maparalisado ti operasion dagiti nakabalud a drug lord nangruna dagiti innaganan ti Presidente.
Napaneknekanen ti kabaelan ti PNP SAF a nangparmek kadagiti napagbutbutngan a balud a lider ti Abu Sayyaf Group a nakulong sadiay Metro Manila Rehabilitation Center ti Bureau of Jail Management and Penology, Camp Bagong Diwa, Taguig City idi Marso 15, 2005. Napapatay dagiti nagtipon a puersa ti PNP SAF ken Special Weapons and Tactics dagiti terorista a nangkubkob ti pagbaludan pakairamanan da Ghalib Andang alias Commander Robot, Alhamser Limbong alias Commander Kosovo, Nadzmi Sabdullah alias Commander Global, ken Sadit Abdul Ganit Husim alias Commander Lando. Nabigbig dayta a gapuanan ti PNP SAF a napartak a pannakaresolbar ti krisis. Inakusaran idi dagiti human rights group dagiti SAF iti police brutality nga inrantada a patayen dagiti terorista, ngem pinaglibakan dayta ti PNP.
Iti baro nga akem ita ti PNP SAF ket aglatak manen daytoy nga elite unit a nagbalin a sentro ti imatang ti publiko gapu iti napasamak a pannakapapatay dagiti 44 a SAF commando, ken pannakasugat dagiti 12 nga operatiba sadiay Mamasapano, Maguindanao idi Enero 25, 2015 kabayatan ti Operation Exodus iti pannakirangetda kadagiti kameng ti Moro Islamic Liberation Front ken Bangsamoro Islamic Freedom Fighters kalpasan ti pannakapapatayda iti wanted nga international a Malaysian a terorista a ni Zulkipli Bin Hir alias Marwan.
Saanen a mabilang dagiti nalimed a gapuanan ti SAF iti pagilian manipud pay idi nabukel daytoy a puersa. Ania kadi ti SAF a pagkarkarit ti PNP?
TI SAF ket isu ti National Mobile Unit ti PNP a binukel ni Maj. Gen. Fidel V. Ramos idi Mayo 16, 1983 idi isuna pay laeng ti Hepe ti nawaran a Philippines Constabulary. Nabukel ti SAF nga umasping iti British Army Special Air Service. Dagiti immuna a nangidaulo ti SAF ket da Ramos ken dagiti sigud a nagbalin a heneral a da Renato de Villa, Rosendo Ferrer ken Avelino Razon.
Nagsanay dagiti umuna a kameng iti SAF Ranger Course a buklen dagiti 149 nga operatiba pakairaman dagiti 26 a commissioned officer ken dagiti dadduman ket enlisted personnel manipud kadagiti nagduduma a unit ti Constabulary kas ti PC Brigade, Long Range Patrol Battalion, K-9 Support Company, Special Organized Group, Light Reaction Unit ti Metrocom, Constabulary Off-shore Action Command ken dadduma pay. Idi agbayag, nasukatan ti nagan ti kurso a SAF Commando Course.
Idi damo, nairanta ti SAF iti pannakiranget kadagiti rebelde a komunista ken Moro National Liberation Front idi Dekada 80. Nangrugi a naglatak ti SAF kabayatan ti February 22 – 25, 1986 EDSA People Power Revolution ta isuda ti nagsamakedan ti grupo ni General Fidel Ramos a nagbantay iti Camp Crame kabayatan ti rebolusion a nangpatakias ken ni Presidente Ferdinand Marcos iti turay ken nangisaad ken ni Corazon Aquino kas Pangulo ti pagilian. Kabayatan ti lima nga aldaw a rebolusion, indauloan idi ni Lt. Col. Reynaldo Velasco ti SAF a nangdepender ti Camp Crame a nagkutaan idi da Ramos, Defense Minister Juan Ponce Enrile ken dagiti rebelde a soldado. Nangiwayat pay ti SAF kadagiti special operations kontra kadagiti loyalista a puersa.
Kabayatan ti termino ni Pres. Corazon Aquino, ti SAF ti maysa a nangted ti tibker ti gobiernona nangruna sadiay Metro Manila gapu ti pangta dagiti nagsasaruno a kudeta. Malaksid kadagiti naglatak nga akem ti SAF, aktiboda a nalimed iti pannakaparmek dagiti terorista, rebelde ken organisado a grupo dagiti kriminal wenno sindikato, ken kadawyan a kriminal.
Idi Enero 29, 1991, pinirmaan ni Presidente Aquino ti Republic Act 6975 a namagbalin ti PC SAF a PNP SAF idi napagbalinen ti nawara a PC kas PNP. Naglatak pay ti PNP SAF gapu ti panagbantayda kadagiti high-profile detainee sadiay Fort Santo Domingo, Santa Rosa, Laguna pakaibilangan idi da sigud a Pres. Joseph Estrada, Moro National Liberation Front Chairman Nur Misuari, ken Janet Lim Napoles.
Iti agdama, dagiti trainee iti PNP SAF ket agsanayda sadiay Fort Santo Domingo, Laguna ket agdalanda iti nainget nga special military combat training kas ti explosives and ordinance disposal, basic airborne course, urban counter revolutionary warfare, basic underwater search and rescue operations course ken unconventional warfare.
Nagbalin ti PNP SAF a kangrunaan a police anti-terrorist unit ken maysa kadagiti responsible iti counter-terrorism iti intero a pagilian. Gapu ti nainget a training ken dagiti kabaroanan nga alikamenda, manamnama a kabaelanda a paksiaten dagiti gannuat dagiti sindikato ken napeklan a kriminal pakairamanan dagiti adda pakainaiganna iti illegal a droga a nakakulong iti nailian a pagbaludan sadiay Muntinlupa.#


text:
Mainaig a sinuksukatan
Mangikabil iti maysa a nagan ti panid tapno makita dagiti panagbaliw kadagiti naisilpo a panid wenno iti dayta a panid. (Tapno makita dagiti kameng iti maysa a kategoria, ikabil ti Kategoria:Nagan ti kategoria). Dagiti panagbaliw kadagiti panid iti Listaan ti bambantayam ket addada iti napuskol.
- B
- Daytoy a panagurnos ket nakapartuat iti baro a panid (kitaen pay ti listaan ti baro a pampanid)
- m
- Daytoy ket bassit a panagurnos
- b
- Daytoy a panagurnos ket inaramid babaen ti bot
- D
- Urnos ti Wikidata
- (±123)
- Ti panagbaliw ti kadakkel ti panid babaen ti bilang dagiti byte
20 Mayo 2018
- (dip | hist) . . m Modulo:InfoboxImage; 15:31 . . (+16) . . Lam-ang (Tungtungan | aramid) (Pinabaro manipud iti Module:InfoboxImage/839038061)


text:
INSTRUMENTO PARA PAGADALAN ITI VIGAN CITY. Aw-awaten ni Vigan City SchoolsDivision Supt. Anselmo R. Aludino dagiti music instruments nga imbunong ti gobierno ti siudad ti Vigan nga indauluan ni Mayor Eva Marie S. Medina ken babaen ti panangbayabay da Vice Mayor Lourdes Baquiran, Konsehal Ramil Arce, Konsehal George Villanueva, Dr. Giovanni Velasco, prinsipal ti Ilocos Sur National High School, ken dua pay a dadaulo ti pagadalan. (Retrato, pammadayaw ti Vigan City Council)
You are here: Home › Archive › Media › Photo Galleries › INSTRUMENTO PARA PAGADALAN ITI VIGAN CITY


text:
Pagsasao nga Ukraniano
Ti Ukraniano (ykpaḯHcbka MóBa / ukrayins'ka mova, [ukrɑˈjɪɲsʲkɑ ˈmɔwɑ], naam-ammuan idi a Ruteno - pýcbka, pycи́Hcbka MóBa / rus'ka, rusyns'ka mova)[6][7] ket kameng iti Daya nga Eslabo a baba a paset ti grupo kadagiti Eslabo a pagsasao. Isu daytoy ti opisial a pagsasao ti estado iti Ukrania ken ti kangrunaan a pagsasao dagiti Ukranianos. Ti naisurat a Ukraniano ket agususar ti sabsabali a kita iti Kiriliko a naisuratan.
Dagiti nagibasaran[urnosen | urnosen ti taudan]
- ^ ukrcensus.gov.ua
- ^ Dagiti estadistika ti pagsasao manipud ti ethnologue.org. (iti Ingles)
- ^ Ethnologue, 13 ed. (iti Ingles)
- ^ a b c d e f Listaan dagiti deklaresion a naaramid a naipanggep ti tulag a Bilang. 148 (Kasasaad manipud iudi: 21/9/2011) // Konsilo iti Europa. (iti Ingles)
- ^ Annuroten ati Nailian a Minorada iti Gobierno iti Republika iti Tseko (iti Ingles)
- ^ IBaH OriєHko. IcTopiя ykpaïHcbkoï лiTepaTypHoï MoBи. (iti Ukraniano)
- ^ IcTopичHий poзBиTok ykpaïHcbkoï MoBи. (iti Ukraniano)


text:
Iti pannakaruros dagiti naglabas a dekada, sumken met iti lagip dagiti nakairuaman nga aramid no dumteng ti bulan ti Mayo. Panawen a panagaliwaksay kalpasan iti makapakubbo nga obra iti panagmula iti tabako, mais, lasona, bawang ken dadduma pay a natnateng. Saan laeng a panagaliwaksay, no di kangrunaanna, panagyaman iti Namarsua iti imparaburna a nga imbag ken grasia. Isu a timmaud dagiti debosion daytoy a bulan.
Iti probinsia, papolar la unay ti Tres de Mayo, ti isusuknal iti Black Nazarene sadiay Vigan, iti simbaan a bassit.
Sibibiag kadi pay ti isusuknal? Wenno inrareben dagiti nagduduma a festival? Dagiti festival a kasla nagtubo nga uong agadu, ti mangallukoy kadagiti turista a bumisita. No adut’ turista, pumayagpag met ti negosio, dumur-as ekonomia, aglupos ti daan a panagbiag. Ngem, saan koma nga aglupos dagiti nakaugalian, kas ti isusuknal ken panagyaman iti Mannakabalin.
Ti Tres de Mayo iti Vigan ti maysa kadagiti tinawen a tagiuray, lalona kadagiti mannalon, mangngalap ken dadduma pay nga obrero. Saan laeng a dagiti agindeg iti siudad no dipay ket kadagiti kabangibang nga ili ken probinsia. Adda daydiay naisangsangayan a bileg iti panagturong iti Vigan tunggal dumteng daytoy naisangayan nga aldaw.
Ta ania ngamin aya iti makunkuna a Tres de Mayo?
Piesta ni Apo Lakay. Ti Apo Lakay ditoy ket ti Black Nazarene nga adda sadiay ‘bassit a simbaan wenno ti simbaan iti sementerio ti siudad. Bassit a simbaan, saanko a masinuo iti nagtaudan daytoy a pangawag. Nalabit a gapu ta daytoy ket bassit a simbaan wenno maysa laeng a kapilia. Saan a bastabasta kapilia daytoy a ‘bassit a simbaan’ ta duog daytoy nga addaan iti arkitektura a kas kadagiti mission churches iti Mexico ken iti Southern California. Iti nagsaadanna a lugar ket eksakto a nagsangaan iti kangrunaan a kalsada iti siudad – ti agpadaya a kalsada nga agturong kadagiti makindaya a barbarangay ken ti agpalaud a kalsada nga agturong kadagiti barangay iti laud. Itoy a saad ti kapilia, agserbi a kas ‘bantay-palagip’ iti nasged a pammati.
Black Nazarene wenno ni Apo Lakay. Ubingak pay a laeng idi nangngegko iti naisangsangayan a pakasaritaan ti Black Nazarene ditoy ‘bassit a simbaan.’ Idi pay laeng kano panawen ti Kastila daytoy. Isu a duogen ti kapilia. Manipud iti kabaybayan ti Vigan iti laud, adda ti nadadael ken limned a galleon dagiti Kastila ket sadiay iti nakaalaan dagiti umili. Inalawda ditoy ni Apo Lakay ket impanda iti ‘bassit a simbaan’ tapno sadiayen nga agtaeng. Idi agangay, napanunot dagiti umili a yalis ni Apo Lakay iti ‘dakkel a simbaan’ wenno iti St. Paul Cathedral. Binagkat kano dagiti umili, ngem idi agturongen dagiti nangbagtin ken ni Apo Lakay, nasdaawda lattan ta kelaat metten a dimmagsen daytoy. Pirmi metten iti dagsennan ket dida metten maawit. Nasdaaw dagiti umili. Idi laengen a naamirisda a saan a kayat ni Apo Lakay iti maiyalis iti taengna – ti ‘bassit a simbaan.’ Nagdinamag daytoy a nakaskasdaaw a napasamak. Immadu dagiti tattao a simmarungkar ken Apo Lakay, saan laengen a dagiti taga-Vigan no dipay ket dagiti deboto kadagiti kabangibang nga ili ken probinsia. Gapu itoy panagkaykaysa ken panagdidinnanon, naideklara ngarud iti pannakaadda iti isasarungkar kenni Apo Lakay nga isu ti petsa tres iti Mayo.
Naisangsangayan a petsa ti tres de Mayo kadagiti mannalon ken mangngalap iti probinsia. No sumrek metten ti Mayo, taraudin wenno kalkalpas metten ti trabaho iti panagmula iti tabako a birhinia, mais, bawang, natnateng, murod, sadia ken dadduma pay. Urayen laengen ti panagmumula ti pagay. Itoy a panawen ti panaginana ni mannalon, ipaayna met ita ti panawenna a sumuknal ken Apo Lakay saan laeng a tapno agyaman no dipay ket dumawat iti bendision para manen iti sumaruno nga aramid iti talon. Kastoy man met laengen kadagiti mangngalap iti probinsia. Ipaayda daytoy nga aldaw nga inda “isusuknal” ken ni Apo Lakay.
Ti phenomenon ti suknal iti katolisismo ket naidumduma kadagiti amin a relihion iti lubong. Ta ti suknal ket sangsangkamaysa a psyche wenno consciousness. Maysa a realidad a ti panunot dagiti umili ket maymaysa – ni Apo Lakay – ken maymaysa iti turongen – ti ‘bassit a simbaan’ iti Vigan. Ti suknal ket maysa a bileg a mamaggunay iti aldaw a panagtitipkel, panagdidinnanon dagiti umili a di agaammo iti maymaysa a lugar, iti maymaysa a kapanunotan ken iti maymaysa a pammati. Daytoy nakadkadlaw-a-kinapudno (observable fact) ket awan kadagiti saan a katoliko, ti kangrunaan a pundasion ti pammatina iti laksid iti nagkaadu a pannubok, pannakaumsi ken panangrebba. Ita ta dumteng manen daytoy nga aldaw, iti isusuknal ket lalo pay a degdeganna ti pundasion ti pammati.
Malagipko idi agtutubokami, umuna pay laeng a panaglako iti naluto a tabako wenno kapas wenno lasona wenno bawang, mailasinen ti gastosen a pang-tres de Mayo. Kastoy kami idi. Siempre, panagaapit, abunaw ti kuarta. Saan ngarud a lagidawen iti pannakailasin ti gastosen a pang-tres de Mayo. Ket kalpasan iti isusuknal isu metten a iti panagsiasiaping iti tiendaan (daan a tiendaan) wenno Rosevilla Trading wenno iti Francisca Marketing. Ket no malpas iti siaping, saan a kumpleto ti panagpa-Vigan no saan a nakastrek iti Lyric’s Theater wenno iti Consuelo Theatre ken panagigop iti sinilian a digo ti sinanglaw iti post office wenno panaghalo-halo iti New Society Restaurant.
Ngarud, naisangsangayan nga aldaw ti Tres de Mayo iti Vigan. Saan laeng a dagiti umili iti siudad no dipay ket ti sibubukel a probinsia ken kabangibang. Ket dayta a phenomenon a suknal iti mangiyeg ken mamagtipon kadagiti umili iti sangsangkamaysa a panunot ken turongen, ti panagrukbab ken ni milagroso nga Apo Lakay. #


text:
Cabugao, Ilocos Sur – Naangay ti Multisectoral Meeting a buklen dagiti Kapitanes iti Coastal Barangays, pannakabagi ti DENR-CENRO-PAWCZMS-CMMD,LGU ken NGO tapno maistudiar ti sinaguday ti Executive Order 553 a nangiyetnag ti umisu a suroten ti pannakatagiben ti agpada a kabambantayan, karayan ken kabaybayan tapno matun-oyan ti balanse a kasasaadda ket agbalin dagitoy a pakairanudan ti umili.
Mismo a ti Ama ti Ili, Mayor Edgardo “Ediboy” S. Cobangbang, Jr. ti nangted ti pakaammo sakbayna kadagiti maseknan a katulonganda nga agplano ket maangay ti Preliminary Orientation iti Nobiembre 22, 2011 iti Municipal Conference Hall.
Linuktan ni Paulino F. Tabut, Coastal and Marine Management Chief Unit, DENR-CENRO, Vigan City ti panagiinnadal.
Immuna a naglektiur da Graziel Harvae Gonzales ken tinulongan ni Analyn Viray, Staff ti Coastal Marine Management Division (CMMD) pakaseknan ti EO 553 a nabukel idi panawen ni Nag-Presidente Gloria M. Arroyo. Sinaguday ti nasao nga order ti panamagbalin nga Integrated Coastal Management gapu ta karaman aminen dagiti makaigapu ti pakaseknan manipud iti bantay, karayan agingga iti baybay.
Nagpaay a Moderator iti planning session ni Marizel Calpito, Chief, Coastal and Marine Management Division (CMMD) ti DENR-Region 1. Naibinsabinsa iti agdama a parang ti nakapay-anen ti kabambantayan, karayan ken baybay a mangapektar iti nabiag kadagitoy a rekursos naturales ket maaramidan ti mainayon a panangprotektar babaen ti panangadal kadagiti isyu (agdama a problema iti Munisipalidad pakaseknan itoy) babaen iti mabukel a plano nga ipatungpal iti multisektoral a gannuat.
Iti planning-workshop, nabingay dagiti nagpartisipar iti dua a grupo: ti pakaseknan ti patad ken kabaybayan. Manamnama a maipinal ken mabukel para iti pannakaiyimplimentarna iti kabiitan a panawen.
Nagatendar met da ABC President Teddy U. Soller, ABC Vice President Edgardo S. Cobangbang, Sr., MPDC Florante Jara, Budget Officer Marietta Cruz, MENRO Edgar S. Balangatan ken dadduma pay a pannakabagi ti DA-LGU.
Iti biang ti DENR-CENRO, Vigan City, nakipaset met da Rodolfo Costales, Watershed Management Officer ken Jaime Sonido, Sr., Information Officer.
Ti CENRO Regional Office Working Team ket pasetda iti Protected Areas, Wildlife and Coastal Zone Managemnent Service ti DENR a nakabase sadiay San Fernando City, La Union. # (Insurat ni JOED SABIO SAJONIA/Rinetrato, Alvin S. Solis)


text:
Maysa a text message ti nagwaras itay nabiit ditoy probinsia a mangibagbaga nga adda death threat a naawat ni dati a Bokal Efren Rafanan a mapapatay no agkandidato manen iti masungad nga eleksion.
Narigat a patien ti kastoy a text a maawat lattan iti selpon. Mabalin nga aramid laeng ti maysa a sutil tapno “pabaraenna” ti nalamiis a situasion ti politika ditoy Ilocos Sur gapu iti makita nga awan ti tumakder a kasango ni dati a Gov. Luis “Chavit” Singson a nangipakdaar itay nabiit a kumandidato manen a para gobernador kalpasan ti pannakaabakna iti panagtarayna a senador idi 2007.
Idi damo, adda idi naipalapayag a tumaray ni Dip. Eric Singson a gobernador ti Ilocos Sur ta agturpos (manen) ti terminona iti 2010. Ngem iti maysa a pasken iti Candon City, imbatad ti diputado a saan. Ngem saanna nga impalgak no agretiro iti politika a kas ken ni Apo Chavit idi.
Adda met mangibagbaga nga agsubli ni Apo Chavit gapu iti posibilidad nga agtaray a para gobernador ni Dip. Singson agsipud ta no agtuloy daytoy a senario, napuskol a pader a saan a madupir ni Gov. Savellano wenno ni Bokal Jerry a kabsat ni Apo Chavit.
Iti panagsubli ni Apo Chavit, kapilitan nga agpalikud dagiti dua. Agsubli ni Apo DV a bise gobernador ket bokal met ni Apo Jerry.
No saan nga agtaray a gobernador ni Apo Eric, ni ngarud Rafanan ti makita a nabatbati pay a sumango ken ni Apo Chavit. Ngem nagsangoda idin ket inlupek ti political kingpin ni Rafanan. Ngem posible a naturtured itan ni Rafanan agsipud ta saan gayam nga invincible ni Apo Chavit kas naipakita idi nagtaray a para senador a manipud rugi dagiti surbey agingga iti panagbibilang iti butos ket saan a timmal-o iti rangkona manipud iti maika-23 agingga iti maika-25.
Ngem saan a dayta ti pakarukodan no mangrugin nga aglumen ti rimat ni Apo Chavit. Iti dayta nga eleksion, isu pay laeng ti kaaduan iti butos iti Ilocos Sur.
No ni koma Gov. Deogracias Victor Savellano ti kasango ni Rafanan, agbalin a risiris daytoy panagsangoda koma manen. Iti panagsangoda iti kinagobernador idi 2007, awan pay dua a ribu ti baetda iti baet a kameng amin iti administrasion dagiti mayor ditoy probinsia. Iti dayta a baet, iti panunot dagiti dadduma nga umili, awan ti makuna a nalawag a nangabak gapu iti alegasion iti panagsuitik iti sumagmamano nga ili ket tagtagiurayenda la ketdi ti return bout da Savellano ken Rafanan tapno maammuan no sino ti natibtibker kadakuada. Ngem saanton a maammuan pay dayta agsipud iti manamnama a panagsubli manen ti kaanduran a politiko iti Ilocos Sur nga agserbi kadagiti kailianna.
Adu ti agkuna a no saan a minanok ni Apo Chavit ni Apo DV, nailupek daytoy. Kasta met nga adu ti agkuna a no saan koman nga agkandidato ni Apo Chavit, sumublat met dagiti ag-Singson iti Candon City nga agpayakpak dita Kapitolio.
Ngarud, panagkitami, asinoman ti nangipatulod iti text message, kayatna a penken ti maysa a banag: adda pay la ngata simpatia dagiti tattao ken ni Rafanan?#


text:
MAGSINGAL, Ilocos Sur – Dua a rifle grenades ti naisuko iti police station ditoy idi agsapa ti Abril 17.
Mismo a ni Barangay Captain ti Sta. Monica Agustin Pichay ti nangisuko kadagiti dua a rifle grenades kadagiti polis.
Segun ken ni Pichay, impaima kenkuana dagiti dina innaganan a kalugaranna dagiti nasao a granada a mapapati a nakitada iti kabakiran a paset ti Sitio Tarudtod.
Addan dagiti rifle grenades iti kustodia ti EODT, Ilocos Sur provincial police office para iti maikanatad a disposision.#


text:
Ka Tipon Gil-ayab
Lejo Cawilan Command - NPA-Kalinga
August 31, 2013
At 2 o’clock yesterday afternoon, an ambush was successfully staged by Red fighters from the Abraham Bannawagan Front (ABF) in Dupag, Lubuagan, Kalinga. Two (2) soldiers were killed and three (3) were wounded; and M16 rifle and ammunitions were confiscated by the NPA unit, that retreated safely after the successful ambush.
The NPA tactical offensive was launched as a punitive action against the AFP for the forced recruitment of CAFGU elements in Dupag and for instigating the Lubuagan tribe to launch tribal war against the Mabongtot tribe. Conscription is the desperate move of the US-Aquino Regime to catch up on the failed timetable of Oplan Bayanihan “to render the revolutionary movement irrelevant” by the end of 2013. And instigating tribes people to go against another tribe for petty reasons and non-tribal matters is a dirty ploy of the AFP and their minions in the local bureaucracy to sow division among the people, who are in the process of forging unity against big business ventures in the electric and mining industries, and against militarization.
The people of Kalinga should hold firmly on the positive aspects of tribal culture, especially it’s democratic character of representing the true aspirations of the constituents of indigenous leaders and its glorious tradition of struggle against aggressors, land grabbers and tyrants. The people should resist and condemn the ploy of the AFP in using indigenous socio-political institutions against the indigenous peoples themselves, as in the case of using the bodong system to instigate tribal wars as a result of fighting between the NPA and the AFP/PNP/CAFGU. NPA and AFP/PNP/CAFGU casulaties in the course of a just people’s war should not be held against tribes of combatants from both sides. The people have no recourse but to condemn and disown opportunists in the midst of their tribes such as the politicians and those involved in the MBCC (Mataguan Bodong Consultative Council)
Being true to their record, after the NPA ambush in Dupag yesterday afternoon, the AFP through the 17th IB, indiscriminately launched attacks on nearby villages. M203 grenade launchers were fired in Mabongtot, destroying houses and other properties and forcing women and children to evacuate and find refuge in nearby barrios of Tanglag at Taloctoc.
The Lejo Cawilan Command (NPA-Kalinga) condems these dastardly acts of the 17th IB and,together with the people, will seek justice and punish the violators of indigenous people’s rights, human rights and international humanitarian laws.
-------------
Iloko Version:
Ka Tipon Gil-ayab, LCC Spokesperson
2 natay ken 3 nasugatan nga soldados ti 17th IB iti Dupag ambush
Iti alas-dos ti malem idi kalman, maysa nga ambush ti nainballigian nga insayangkat dagiti Nalabbaga a Mannakibugat manipud iti Abrahan Bannawagan Front (ABF) iti Dupag, Lubuagan, Kalinga. Dua (2) a soldados ti natay ken tallo (3) met ti nasugatan; kabayatan nga maysa nga M16 a riple ken adu nga bala ti nakumpiskar ti nasao nga NPA unit, nga natalged nga immatras kalpasan ti ambush.
Insayangkat ti NPA ti nasao nga ambush kas pannusa iti AFP nga pwersado nga agrek-rekrut ti CAFGU kadagiti umili ti Dupag, ken iti panangsugsog iti tribu a Lubuagan nga mangisayangkat ti tribal war laban iti tribu a Mabongtot. Ti konskripsyon, wenno mapilpilit nga panang-rekrut kadagiti umili para iti serbisyo-militar, ket maysa nga desperado nga addang ti Rehimen nga US-Aquino tapno sumambot iti napaay a panggep ti Oplan Bayanihan nga “pagbalinen nga awan-serbi a pwersa ti rebolusyonaryo a tignayan” sakbay malpas ti 2013. Kastamet nga ti mangsugsog iti maysa a tribu kontra iti maysa pay a tribu gapu iti narabaw ken awan kainaigan-iti-tribu nga usapin ket narugit nga pakana ti AFP ken dagiti aso-aso da iti lokal a burukrasya tapno gudwaen ti umili, nga adda iti proseso ti panagpairut ti panagkaykaysa laban kadagiti dadakkel nga kapitalista iti industriya ti elektrisidad ken minas, ken laban iti militarisasyon.
Ti umili a Kalinga ket rumbeng a petpetan da dagiti positibo nga aspeto ti kultura ti tribu, nangruna ti demokratiko a galad a mangibagi iti pudno nga tarigagay dagiti nainsigudan nga umili ken iti narimat a tradisyon a lumaban kadagiti rumaut, mang-agaw ti daga, ken dagiti tirano. Rumbeng nga labanan ken kondenaren ti umili ti AFP gapu iti panang-usar da ti nainsigudan nga istruktura a sosyo-pulitikal laban mismo kadagiti nainsigudan nga umili, a kas iti kaso ti panag-usar iti sistema a bodong tapno rubruban ti tribal war kas resulta ti labanan iti baet ti NPA ken AFP/PNP/CAFGU. Dagiti kaswalti ti NPA ken ti AFP/PNP/CAFGU kabayatan iti panangiyabante ti nainkalintegan a gubat ti umili ket rumbeng a saan nga maisingir kadagiti tribu dagiti mannakigubat. Awan ti pagpilian ti umili nu saan a kondenaren ken ilaksid dagiti oportunista iti intar dagiti tribu a kas dagiti politiko ken dagiti kameng ti MBCC (Mataguan Bodong Consultative Council).
Pudno iti rekord da, kalpasan ti NPA ambush sadiay Dupag idi malen idi kalman, ti AFP babaen iti 17th IB, ket nangisayangkat ti awan-pilien-na nga panag-atake kadagiti kabangibang a komunidad. Adu nga M203 grenade launchers ti naiputok iti Mabongtot, a nangdadael iti adu nga balbalay ken daddumapay a sanikua ken nangpwersa kadagiti babbai ken uubbing nga agbakwet ken umalis kadagiti kabangibang nga baryo ti Tanglag ken Taloctoc.


text:
Manipud Pebrero 2-10, tinawen a maangay ti siam nga aldaw a nobena ti sibubukel a Katoliko iti sangalubongan, kas panagsagana iti Pebrero 11 a piesta ti Our Lady of Lourdes. Tagtagiuray ti amin a napeklan a Marian devotee ti makipartisipar iti nobena ken iti panagpiesta ti Our Lady of Lourdes. Kadakuada, ibilangdan a maysa a debosion daytoy ingget pateg nga okasion.
Ti Our Lady of Lourdes ket apparition ti Nainlangitan nga Ina ken ni Bernadette Soubirous idi Pebrero 11, 1858.
Ditoy Siudad ti Baguio, kas kadagiti naglabas a tawtawen, nupay adda dagiti maang-angay a nobena kadagiti nadumaduma a parokia, nakairuamanen dagiti umili ti mapan makinobena iti maysa a pribado a lugar a saan a kukua ti Diocese ti Baguio-Benguet, iti sirok ti maysa a tarikayo a balay a yan ti bassit a kapilia. Iti ruar, iti bakras ti bantay ti yan ti grotto ti Our Lady of Lourdes ket iti babaenna a paraangan ti pakaangayan ti nobena a mangrugi iti alas singko ti malem, santo sarunuen ti misa.
Nupay saan a maibilang a parish daytoy, saan a magawidan dagiti umili ti Baguio ti agturong ditoy no kastoy a Pebrero. Nagbassit ti kapilia. Nagbassit ti espasio ti lote. Aglilinnetlet dagiti tao. Agtatakder ken uray sadino ditan ti pangipuestuanda iti bagida.
Ngem apay nga agdudupudop dagiti Marian devotee ditoy a lugar idinto a mang-angay met ti nobena kadagiti nadumaduma a simbaan Katoliko?
Kastoy ti kapuonanna. Idi tartaraudi ti tawen 1930, nagpaaramid daydi Doña Aurora Aragon Quezon, kaingungot daydi Presidente Manuel L. Quezon, iti bassit a grotto ti Our Lady of Lourdes iti Quezon compound iti rukib iti tikap ti bakras ti bantay iti igid ti maysa kadagiti kangrunaan a kalsada ti siudad, ti Kisad Road. Napeklan ngamin a Marian devotee daydi Doña Aurora, isu a naawagan ti “The Real Catholic Filipina” ken “The Mother of the Masses” gapu iti ayatna kadagiti umili. Nalpas ti grotto idi Disiembre 8, 1939. Nangrugi dagiti umili nga agnobena ditoy.
Uray idi panawen ti Maikadua a Gubat Sangalubongan, nakakaskasdaaw ta saan a nagbuteng dagiti umili ti Baguio a nangaramid latta iti tinawen a nobena ti Nasantuan nga Ina ken panangselebrar iti Fiesta ti Our Lady of Lourdes iti Pebrero 11 – nga isu metten ti piesta ti barangay a makinsakop itoy, ti Burnham-Legarda Barangay.
Arigna napatad ti siudad iti carpet bombing idi Marso 15, 1945 a kapades ti gubat, ngem saan man laeng a nagurlisan ti grotto idinto ta adda laeng daytoy iti tikap ti bantay iti abagatanen ti Burnham Park. Lalo la ket ngarud a timmibker ti pammati dagiti Marian devotee. Immadu dagiti deboto nga agturong ditoy a lugar. Saan a mailawlawag no apay.
Pormal nga inorganisa ni Fr. Jean-Marie Tchang, CICM, dagiti deboto a kas maysa a komunidad idi 1966. Inaramatda a kapilia ti sirok ti tarikayo a balay dagiti ag-Quezon. Nangituding ti padi iti maysa a parish church ken dagiti komunidad a sakupen daytoy a mangidaulo iti nobena ken misa para iti maysa nga aldaw. Iti piesta, a piesta met ti barangay, ti met obisbo ti diocese ti Baguio-Benguet ti mangannong iti misa.
Idi laeng Septiembre 8, 2003 a naideklara a kas geographical parish ti siudad babaen ti agdama a bishop Carlito Censon. Ni Fr. Jose C. Alipio wenno ad-adda a maawagan iti Father “J”, maysa a nalatak a kolumnista kadagiti nadumaduma a pagiwarnak iti siudad, ti agdama idi a parish priest.
Bassit laeng ti malaon ti uneg ti kapilia isu nga iti ruar a nakaipatakderan ti parachute a linong ken tugtugaw ti yan dagiti kaadduan a makimisa. No agtudo, agpayongen dagiti makimisa. Adda dagidi panawen a mapayongan met ti padi a mangmisa. Adda pay ti panawen nga agbagbagyo, agbayakabak ngem saan a sawiren dagiti makimisa ti pannakabasada. Mabbasa no mabbasa. Saanda a sawiren ti nakaro a lam-ek nga ikayab ti kasla agbagbagyo nga angin.
(Adda tuloyna)


text:
Wednesday, May 31, 2017
TULONG TI DA-LGU KADAGITI MASAPA NGA AGTALON, NAIRUSAT
Cabugao, Ilocos Sur – Tumultulong ti LGU-Cabugao a mangpataud ti bin-i nga usaren dagiti masapa nga agtalon ita a Wet Season 2017 (Hunio-Nobiembre) babaen iti pannaki-koordinarda kadagiti Ahensia ken Kompania a makaited iti nababbaba a presio nangruna iti certified ken inbred seeds.
Iti kallabes, naaramid ti distribusion ti Hybrid Rice Seeds babaen iti programa a High Yielding Technology Adoption (HYTA) a proyekto ti National Government kadagiti mannalon iti ili a Cabugao, Ilocos Sur ket epektibo ti resulta daytoy.
Kabayatanna, pinatibker ni Mr. Nathaniel B. Galamgam, AT, agdama a Municipal Rice Program Coordinator dagiti lideres dagiti mannalon babaen iti agtultuloy a panangtarabay ti Munisipio kadakuada ket numan pay paset ti inisiatibada iti makikammayet kadagiti kompania nga itantandudo ti Departamento ti Agrikultura (DA), saan met nga agbaybay-a ti Gobierno Munisipal a mangkita iti pangkomplementar kadagitoy a programa ti sektor-agrikultura nangruna ita a pannnakairubuat ti Wet Season 2017 ita a tawen.
Impakaammo dagiti mannalon a nasamay ti panangibagnos dagiti Staff ti DA-LGU Cabugao nga idauluan ni Municipal Agriculturist Robert S. Savella a mangbirok ti usarenda a bin-i a pangrugian dagiti mannalon iti pannakaimula dagiti kita ti bukel ken pannakayaplikar dagiti teknolohia a kabuybuyogna para iti panagtalon iti Wet Season 2017 (Hunio-Nobiembre). # (Web In-Action)
Iti kallabes, naaramid ti distribusion ti Hybrid Rice Seeds babaen iti programa a High Yielding Technology Adoption (HYTA) a proyekto ti National Government kadagiti mannalon iti ili a Cabugao, Ilocos Sur ket epektibo ti resulta daytoy.
Kabayatanna, pinatibker ni Mr. Nathaniel B. Galamgam, AT, agdama a Municipal Rice Program Coordinator dagiti lideres dagiti mannalon babaen iti agtultuloy a panangtarabay ti Munisipio kadakuada ket numan pay paset ti inisiatibada iti makikammayet kadagiti kompania nga itantandudo ti Departamento ti Agrikultura (DA), saan met nga agbaybay-a ti Gobierno Munisipal a mangkita iti pangkomplementar kadagitoy a programa ti sektor-agrikultura nangruna ita a pannnakairubuat ti Wet Season 2017 ita a tawen.
Impakaammo dagiti mannalon a nasamay ti panangibagnos dagiti Staff ti DA-LGU Cabugao nga idauluan ni Municipal Agriculturist Robert S. Savella a mangbirok ti usarenda a bin-i a pangrugian dagiti mannalon iti pannakaimula dagiti kita ti bukel ken pannakayaplikar dagiti teknolohia a kabuybuyogna para iti panagtalon iti Wet Season 2017 (Hunio-Nobiembre). # (Web In-Action)
Posted by Bayan ng Cabugao, Ilocos Sur at 12:05 PM
Subscribe to: Post Comments (Atom)


text:
Sinurat ni Salvador A. Espejo
(Umuna a paset)
Awan makatawen ti panagisurok iti Quirino, Ilocos Sur, ngem ditoy ti nakakayakayak kadagiti ibilangko a kapategan a maregmeg ti nabalitokan nga adal iti biagko. Ditoy ti nakaadalak a maisupadi ti nasursurok iti pagadalan kadagiti pudno a mapaspasamak iti ruar. Ditoy ti nakapadasak kadagiti pannubok a nangkarit iti kinamaestrok. Ngem dagitoy ti ibilangko a pagdamilian a kangrunaan a naglasatak a nangmuli iti kinataok ken nangted iti kabarbaro a panangimutektekko iti biag.
Kas kadagiti kaaduan nga ili iti nasulinek a kabambantayan, narigat ti panagbiag iti Quirino. Awan pay ti koriente ditoy idi 1960s. No nagdalapdapen ti sipnget, awanen ti ania a matatao iti langalang. Masapa a maturog dagiti agindeg a kaaduanna ti nabannog kalpasan ti nagmalem a panagtrabahoda iti bangkagda. Panagtalon ti kangrunaan a pangalaan iti pagbiag dagiti agindeg ditoy.
Simple ti panagannayas ti panagbiag dagiti agindeg ditoy. Nariwet pay laeng, umulogen dagiti lallaki tapno mapanda iti bangkagda a kaaduanna ti adda iti sakaanan ti bantay wenno iti dinalusanda a paset ti bantay. Nagdalapdapton ti sipnget no aggawidda iti purok. Dagiti babbai, agdalusda iti balayda, aglaba, agluto sa mapanda mamalon. (Kinapudnona, kadawyan a buya ti panaggaarimutong dagiti babbai iti aglawlaw ti gripo a naipasdek iti maysa a paset iti Namitpit nga agis-is-is kadagiti plato, pariok, kaldero ken dadduma pay a lunglongan.)
Kaadduanna kadagiti mangisursuro iti Quirino ken Cervantes (maymaysa a distrito idi) ti naggapu iti baba. Manmano pay laeng dagiti annak dagitoy nga ili ti nagturpos iti kinamaestra. Kadagidi a panawen, saan a prioridad dagiti nagannak ditoy a pagturposen dagiti annakda iti haiskul ken nangnangruna iti kolehio.
Ita, adun dagiti propesional iti Quirino. Ngem yan ti rigatna, adun dagiti agtutubo a pimmanaw iti ilida tapno agbirokda iti “narabraber a karuotan” iti sabali a lugar. Adun kadagitoy nga annak ti agtrabtrabaho iti ballasiw-taaw ken agipatpatulod iti doliar kadagiti ipatpategda iti biag, kasta met dagiti mangmangged ken agnaeden kadagiti siudad ken urban towns.
Daydi Manong Baring (Alvaro Rafael), daydi Manang Carda (Ricarda Allibang, nagbalin a katugangak), ken Manang Deling (Adelina), asawa ni Manong Baring, ken daydi Manang Sencia (Cresencia Raquepo) dagiti kaduak a mangisuro iti Namitpit Elementary School.
Ni Manong Baring ti head teachermi. Isu payen ti in-charge iti sibubukel a distrito. Isu ti para aramid kadagiti reports mainaig dagiti aktibidad ken programa dagiti amin a pagadalan iti Quirino. Isu pay ti liasson officer ken mapan makimiting iti Cervantes no adda angayen ti district supervisor.
Dua a klase ti isuro daydi Manang Sencia, Grade I ken II. Dua met a klase ti isuro ni Manang Deling, ti Grade III ken IV. Grade V ken Home Economics teacher daydi Manang Carda. Siak ti in-charge ti Grade VI ken Industrial Arts ken Agriculture teacher.
Da Manong Baring ken daydi Manang Carda dagiti kaunaan a tubo ti Quirino a nagisuro iti ilida. Isuda ti nakaanus a nagadal iti kolehio kadagidi a panawen a dakkel a sakripisio ti panagbasa iti Baguio City gapu iti kinaadayo ti lugarda ken iti kinarigat ti kasasaadda, nangruna no matutudo nga awan ti makadaliasat a lugan gapu iti landslide.
Taga-Pangasinan ni Manang Deling, ngem ditoyen Namitpit ti nagtaenganda ken ni Manong Baring idi addan ilangoyda iti biag.
Taga-San Vicente, Ilocos Sur daydi Manang Sencia. Nasuroken a sangapulo a tawen nga agisursuro iti Namitpit ngem saan a makaalis iti ilina gapu ta kas nadakamatkon, kasapulan pay nga umapo kadagiti politiko.
Nupay ninamnamak a saan a dakkel a pagadalan ti Namitpit Elementary School a pakaidestinuak, nakariknaak latta iti pannakaupay idi makitak ti langa ti pagadalan a pagisuruak.
Kumpleto nga elementaria ti pagadalan ngem multi-grade iti primaria. Agtipon iti maysa a kuarto ti maikamaysa ken maikadua a grado. Agtipon met ti kuarto ti maikatlo ken maikapat a grado.
Nasayaat met ti pagkuartoan dagiti adda iti manipud iti maikamaysa agingga iti maikalima a grado ngem sabali ti pagkuartuan ti maikanem a grado. Nagatep iti pan-aw ken nagdiding iti natidtid a kawayan.
Saan a desk ti pagtugawan dagiti adalak no di naririt nga atiddog a kayo a naimula ti sakana iti daga a pannakasuelo metten ti kuarto.
No palausen ti manarita, kayarigan ti kuarto ti maikanem ti maysa a panakkelen a pakarso iti kataltalonan!
(Adda tuloyna)


text:
Sarita a para ubbing ni Jobert M. Pacnis
(Umuna iti dua a paset)
KINAMAT ni Etong, addan iti Maikanem, ti nabugtakna a tukak iti puon ti tsiko iti dayaen ti balayda kabayatan ti panagsapulna iti lawwalawwa. Binautna iti ruting a napidutna. Napadamgisan ti bukot ti tukak. Nagtutot. Daras a nagturong iti kakammotitan.
Sinurot ni Etong a maay-ayatan iti pannakakitana nga agtuttutot ti tukak. Kammo-tit, saannan a kinuna. Binaddekna lattan dagitoy. Nakasaysayang dagiti uggot a nasalaponna.
Nagkul-ob ti tukak iti kapuskolan dagiti kammotit. Ngem sinagsagan ni Etong iti kasta unay. Awan nagbambanagan dagiti uggot a nasagsaganna. Naudatal met ti tukak iti rigat a linak-amna.
“Ubram dita?” ni Manang Unnang nga inana ti umas-asideg kenkuana. Nakabitbit daytoy iti lugar ti singko a daing nga aramang. Naggapu iti kantina ti purokda nga Amianan.
“Awan, nanang…” inlibakna.
“Sa addaka dita? Dina-daelmon dagiti mula ni tatangmo a pagug-uggotantayo iti pammigat!”
“Tiliwek koma daytay tuwato, nanang,” inlibakna.
“Etong,” manuktukod ti ikikita ti inana, “diak kayat ti agsalsalawasaw.”
“Agpayso met, nanang.”
“Sapay ngarud dayta bautmo?”
Saan a nakasungbat ni Etong.
“Ala, pumanawkan dita kakammotitan tapno di mailudekludek ti nagbambannogan ni tatangmo.”
Nagmisuot ni Etong. Ngem imbes nga annadanna ti baddekanna, inrantana ketdi a sinagud dagiti kammotit ta masuron la unay. No awan ni nanangna, napatayna koman ‘diay tukak.
“Kitaem met, a, balong ti baddekam,” kinuna ni nanangna.
Ngem saanen a simmungbat. Nagtaray ket nagturong iti kaarruba. Inyablatna ti bautna iti nalabsanna a puon ti guyabano. Napirpirsay dagiti bulong a naaprasanna. Uray pay dagiti kayanga a nalabsanna.
“Papanam pay laeng?” impulikkaaw ni nanangna. “Tumulongka ditoy balay… malemen!”
Ngem saanen a dimngeg ni Etong.
Napangilangil laengen ni Manang Unnang.
KALPASAN a nakapangrabiida, kinasarita ni Manang Unnang ni Etong. Agpalpalpada iti salas idinto nga intuloy ni Manong Dinan ti ar-aramidenna a lagpi nga order ni Lakay Sabas a kaarrubada.
“Balong,” inrugi ni Manang Unnang, “no kasta nga awan ubram, tumulongka met ditoy balay, a.”
“Wen, nanang,” insungbat ni Etong. Nagimbabasa iti librona tapno saan unay a mapagungtan.
“Ken saanmo a pagraranggasan dagiti mulatayo. Laglagipem a dakkel ti maitultulongda kadatayo. Pangalaan iti sidaen, saramsamen a bungbunga ken sadiwa nga angin nga angsentayo. Saan kadi a dayta met laeng ti ibagbagada idiay eskuelayo?”
“Amman, nanang. Sangkasao ni Mam Dianne iti Science-mi a dagiti kano mula ti mangmangted iti oksiheno nga ang-angsentayo.”
“Met la gayam! Isu a rumbeng nga ipategmo dagiti mulatayo.”
“Wen, nanang.”
NGEM kalpasan ti dua nga aldaw, inapalan ni Etong ti palsiit nga ay-ayam dagiti kaadalanna. Saan pay a nakapagpagatang iti lastiko, pinukannan ti bayyabas iti likud ti balayda ta nakitana a napintas a pasanga daytoy.
“Ayna, Balong, inan-anomon dayta mula ni tatangmo a guapple?” agpor-pordios ni Manang Unnang a nakakita kenkuana.
“Agaramidak ti pasanga ti palsiitko, nanang,” kinuna ni Etong.
“Wen, a, ngem apay a dayta pay ti pinukanmo? Dimo pay laeng imbaga ken ni tatangmo ta nagsapul iti sanga dagiti bayyabas idiay bangkag… wenno idiay pampantok.”
Saan a nakauni ni Etong.
“Ungtannaka ita ni ta-tangmo.”
“’Nia daydiay?” ni Manong Dinan ti sumungsu-ngad nga adda assiwna a nagango a sangsanga ti kawkawwati.
“Daytoy anakmo, a!”
“Apay?”
“Pinukanna ‘diay maysa a guapple!”
“Apayen, Etong?” Indisso ni Manong Dinan ti awitna.
“A-agaramidak koma iti palsiitko, ta-tatang…” agtig-tigerger a sungbat ni Etong.
“Ngem apay a dayta pay… hmp, aniaka metten!”
“Sorry, tatang…”
“Impungetmo?’
Adda nabati a dua dangan ‘diay puonna, ‘tang…”
“Nasayaat ngarud ta makaungarto met laeng. Agtallo tawenna pay laeng ket. ‘Ton maminsan, panuno-tem koma a nasayaat ti aramidem, a?”
“Wen, tatang.”
(Adda tuloyna)


text:
STA. LUCIA, Ilocos Sur – Natay ti maysa a motorista gapu iti pannakapilidna kalpasan a naikras ti motorsiklona iti national highway a sakup ti Barangay Sabuanan ditoy nga ili idi rabii ti Hulio 27.
Naideklara a dead on arrival ni Michael Anthony Baculo y Ceralde, 25, awanan asawa, ken residente iti Barangay Mambog, ditoy nga ili idi naidanon iti Candon City Hospital gapu kadagiti sinagrapna a dunor iti ulo, pannakatukkol ti makannigid nga imana ken sugat iti nadumaduma a paset ti bagina.
Nabigbig ti nakaatal kenkuana a maysa a Rizny Aljo Agbunag y Tabaco, 22, awanan asawa, ken residente iti Barangay Nagsingcaoan, Galimuyod, Ilocos Sur.
Kas maibatay iti panagimbestiga dagiti polis, agpaabagatan a direksion ti Suzuki Raider 150 a motorsiklo a minaneho ni Baculo ket idi makadanon iti nakapasamakan ti aksidente, napukaw ti biktima ti kontrolna iti manibela ket naikras iti kalsada.
Mapapati a saan a nakapag-preno a dagus ni Agbunag a nagmaneho iti Ford Ranger Pick-up a kasabet ti motorsiklo ket napilidanna ni Baculo.
Intaray ni Agbunag ni Baculo iti Candon City Hospital ngem natayen daytoy idi maidanon iti ospital. (Tawid News)


text:
Adda sumagmamano a teoria no apay a kasla awan ti panangipirpirit dagiti drug personalities iti polis kasta metten iti linteg wenno iti hustisia.
Umuna, naturedda nga agaramid iti maikaniwas agsipud ta adda mangpatpatangken kadakuada. Mabalin a dakkel a tao, wenno nangato nga opisial ti militar wenno polis. Saanen a nakadidillaw nga adda dagiti dadakkel nga agtuturay wenno opisial a nainbolbar iti drug trafficking wenno pushing. Dakkel daytoy a negosio ken pamastrekan, ket atiddogen dagiti ramayna a simrek kadagiti kangrunaan a sanga ti gobierno ken uray iti militar ken kapolisan.
Pagarigan dagiti mararaut a shabu tiangge, kasano a maipasdek dagitoy iti kaarigna wangawangan ti agong ti kapolisan nga awan ti pannakaammoda? Saan a nakappapati a maiwaywayat dagiti drug trade no awan ti nalimed a “bendision” manipud iti protector a posible a maysa a nangato nga opisial wenno agtuturay.
Maikadua, saanda nga agpangadua iti dakes nga aramidda agsipud ta uray maisaklangda iti korte, adda dagiti piskal ken hues wenno abogado a mangsalaknib ken mangtulong kadakuada tapno saan a dumur- as ti kaso. No matiliw ti maysa a drug pusher, dagus met laeng a makaruar agsipud ta naparpardas pay ngem kimat nga adda abogado a mangpiansa kenkuana. No napigsa ti ebidensia, adu dagiti panglakagan tapno aguyas a kasla pagong ti kaso ket agtungpal a maipaigid daytoy iti suli agingga iti malipatan. Iti panagpaut ti kaso, nawaya latta ti drug personality a mangisayangkat iti illegal nga aramidna.
Makunami met a no adda man dagiti nainbolbar nga agtuturay, polis, militar, piskal ken hues, kayariganda laeng iti itta a nailaok iti nadalus a bagas. Ngem dagitoy nga igges ti mangdaddadael iti imahe iti nakaikappenganda a sektor. Dagitoy ti mangpalpalaad iti nadalus a nagan ti pagpapaayanda nga ahensia.
Ngem iti sabali a bangir, maysa a hues ti nagkuna a saan koma nga isuda ti pakaituduan ti pammilaw no dismisenda ti naisaklang a kaso ti maysa a natiliw a drug pusher.
Segun kenkuana, maysa a makagapu ti pannakadismis ti kaso dagiti drug pusher ti saan a panangsurot dagiti polis iti umisu a proseso iti panangisayangkatda iti panagsukisok wenno iti buy-bust operation wenno iti kinakurang ken kaawan ti dagsen dagiti ebidensia nga idatag ti kapolisan tapno agdur-as ti kaso.
Innayonna a maladingitanda met iti panangdismisda iti kaso gapu iti adu a biag a perdien dagiti akusado no siwayawayada manen nga agsalungasing iti linteg, ngem kapilitan nga ibasurada ti kaso gapu iti teknikalidad ken panagliway ti kapolisan a mangsurot iti umisu a proseso.
Kinapudno, nabayagen dagitoy a panagtitinnudo dagiti kangrunaan nga adigi ti hustisia. Ngem adda met linteg a sursurotentayo. Istrikto ti linteg. Kuna ti linteg a masapul a maibilang ti maysa nga akusado nga inosente agingga iti saan a makedngan iti korte a nakabasol. Kalinteganna dayta a masapul a raemen ken saan a rabngisen.
Ngem iti biangmi, kasapulanen ng ad-adda pay a mapaingetan ti linteg maikontra kadagiti mainbolbar iti panaglakuan iti droga. Maidagdagsen koma ti piansa dagiti matiliwan nga agikut ken aglako iti droga. Iti agdama, nalag-an unay ti piansa a maipakat iti naglabsing ket laklakaen laeng ti matiliw a drug pusher a paaddaaen. Maigunamgunam pay nga uray strike two laeng a matiliwan ti maysa a drug pusher ken uray no maysa laeng a gramo ti makumpiska iti ikutna, saanen a makapagpiansa pay, saan a kas iti agdama nga adda pay dagiti madamag nga agsasarutsot a matiliw ngem agsipud ta gramo laeng ti matiliw iti ikutda, nadarasda met a makapagpiansa ket ituloyda manen ti illegal nga aktibidadda.
Agpayso, istrikto ti linteg, ngem anian ta adu dagiti abutna a lumsotan dagiti agsalungasing iti linteg. Maaramidda dayta babaen ti tulong dagiti de kalibre nga abogadoda. Ta saan a malibak a dakkel a negosio ti panaglakuan iti droga ket kabaelan dagitoy ti mangala iti serbisio dagiti nalaing nga abogado a mangilusot kadakuada.
Malagidaw ditoy no apay nga adda dagiti abogado a saan nga agpangadua a mangsalaknib kadagiti drug users, drug pushers ken traffickers iti baet nga ammoda wenno nadagsen dagiti pammaneknek maikontra kadakuada mainaig iti illegal a panaglakuan wenno panagaramat iti droga.
Nakaladladingit ngem kapaliiwan nga adda dagiti sumagmamano nga abogado a nangipalladawen iti etika ken ti sinapataanda a pagrebbengan ket rinimbawanen ti kinapuskol ti maipapetpet kadakuda uray iti sanguanan ti kinapudno nga adu a biag ti nadadael gapu laeng iti pannakailuodda iti maiparparit a droga.#


text:
Segun iti Department of Foreign Affairs, adda tallo ribu a kakailiantayo nga adda iti ganggannaet a pagilian, nangruna iti Middle East, ti nakabalud wenno sumangsango iti pannakaipupok gapu iti nagduduma a kaso.
No patien ti DFA, agdagup iti 70 porsiento kadagiti nakabalud a Filipino gapu iti panaglabsing iti paglintegan iti imigrasion idinto a dagiti dadduma ket naikursongda iti pagbaludan gapu iti panaglako iti maiparparit a droga, panagtakaw ken dadduma pay nga ordinario a krimen.
Dakkel a pagpanunotan no apay nga iti baet ti pannakaammo dagiti kailiantayo a maikaniwas iti linteg ti aglako iti droga, agpasugal, agtakaw ken dadduma pay, ituloyda latta ti aramidda. Saanda ngata a mapanunot a dakkel a pakairubuanda ti aramidda a pakaisaldaan ken pagpeggadan ti naraniag a masakbayan ti pinanawanda a pamilia iti Filipinas? Agsipud ta awan ti piansia ti matiliwan nga aglako iti droga, mabungsotda la ketdi iti pagbaludan.
Ngem no dadduma, napigsa ti awis ti pirak. Makakullaap ti sulisog ti nadaras a panguartaan. Kastay kunadan, ti nasalukag agbiag. Bay-amon no dakes a kinasalukag.
Ita, sursuroten ti DFA dagiti kaso dagiti kailiantayo kas panangitedna iti tulong kadakuada.
Malaksid nga ammo met dagitoy a kailiantayo a maiparit ti panaglako iti droga, panagpasugal, ken dadduma pay a bisio, agaramidda latta ta posible nga ipagarupda nga awan ti pagdaksanda ta ordinario dagitoy a mapaspasamak iti naggapuanda a pagilian. Ipagarupda siguro a nalaka a mapapetpetan dagiti otoridad no maduktalan ti maikaniwas nga aramidda wenno kas kalukay ti hustisia iti pagilianda ti hustisia iti Saudi Arabia.
No dadduma, mababalawtayo dagitoy a kailiantayo agsipud ta ikuyogda ti nakairuamanda, uray no dakes, iti sangladanda a pagilian. Naladawen no maduktalanda a kasungani iti kinalukay dagiti otoridad ditoy pagiliantayo, estrikto ken awan ti santuen dagiti pannakabagi ti linteg ken dagiti hues kadagiti aglabsing iti paglintegan ti pagilianda, nangruna kadagiti ganggannaet.
Ngem saan met a mailaksid iti pammabalaw ti gobiernotayo gapu iti nakurang a panangipasagepsepna kadagiti mapan mangged iti sabali a pagilian a sabsabali ti kultura ken kaugalianda ket nasken a maikkanda koma iti naan-anay nga orientasion tapno dida makmaklaat no nakasangpetdan iti destinasionda. Kasapulan ti naing-inget a pannakaarisit dagiti kailiantayo a mapan agtrabaho iti ganggannaet tapno dagiti koma mangmangged a makabael, managtungpal iti linteg ken managdayaw kadagiti otoridad ti maibaon kadagiti naruay a kasapulan a pagtrabahuan iti sabali a pagilian. Saan a malibak a dagiti kailiantayo a mangmangged ti rupa ti pagiliantayo iti pagtrabahuanda a pagilian.
Adda pagsasaotayo: ibagam no ania ti klasem a mangmangged ket ibagak no ania a klase ti pagilian a naggapuam.#


text:
SANTIAGO, Ilocos Sur – Napan la immisbo apagbiit, idi nagsubli, awanen ti selponna, laptop ken kuartana a nakaparabaw iti lamisaan iti uneg ti kuartoda.
Idi agarup 4:30 ti malem ti Marso 3, personal nga inreport ni Michael Vez y Pacquing, 31, mannalon, ken residente iti Barangay Bulbulala, ditoy nga ili, a natakawan ti pagtaengan ti ipagna a ni Lavinia Vez y Villarde, 30, naasawaan, maestra, a masarakan met laeng iti nadakamat a barangay.
Segun ken ni Vez, idi agarup 3:00 ti agsapa ti Marso 3, nakariing ni Vez gapu ta makaisbo ngem sakbay a napan iti pagisbuan, tineksanna pay nga immuna ni lakayna babaen ti selponna a Samsung.
Imparabaw met laeng ni Vez ti selpon iti lamisaan iti abay ti 1 Laptop (Asus) ken ti pouch a naglaon iti P6,500.00 sa napan immisbo.
Idi nagsubli ni Vez iti kuartoda, nakigtot laengen ta nakalukat metten ti sliding window ken awanen ti Samsung a selpon, 1 Laptop (Asus) ken P6,500.00 a kuartana a naikabil iti pouch.
Iti pannakaisurat daytoy, di pay nabigbig ti nangsikuat iti selpon, laptop ken kuarta ni Vez.
Immun-una ngem daytoy, idi agsapa ti Marso 1, inreport ni Magdalena Lazo y Tugade, 50, naasawaan, Principal III ti Magsingal South Central School ken residente iti Panay Sur, a natakawan ti pagadalanna, partikular ti opisinana a masuspetsa a naiwayat idi rabii ti Pebrero 29.
Kinuna ni Ronald Viloria y Unciano, dianitor ti nasao a pagadalan, nga idi sumangpet iti pagadalan iti agarup 7:20 iti dayta nga agsapa, nakitana a nakalukat ti main door ti opi-sina ti prinsipal ken awanen ti kandadona.
Segun ken ni Viloria, inkandadona ti ridaw ti opisina ti prinsipal sakbay a nagawid iti alas 5:00 ti malem ti Pebrero 29.
Iti panagimbestiga dagiti polis, natakuatanda a mapukpukaw ti maysa a Lenovo laptop nga agbalor iti P30,000.00 a naiparabaw iti lamisaan iti abay ti tugaw ti prinsipal a masuspetsa nga intaray ti di nabigbig a mannanakaw.
Saan a nagargaraw ti 10 a computer sets agraman dagiti projector ket nupay porsado a naluktan babaen ti pannakadadael dagiti drawer ti lamisaan dagiti mangisursuro, awan naireport a napukaw.
Sumagmamano a tubo ti nadiskubre iti asideg ti main door ket masuspetsa a dagitoy ti inaramat ti mannibrong a nangdadael kadagiti kandado.
Agtultuloy ti panagimbestiga dagiti polis mainaig iti pannakatakaw ti pagadalan.#


text:
CANDON CITY – Pinaltogan dagiti armado a lallaki ti maysa a negosiante a nakairamanan ti nakilugan kenkuana sadiay Barangay San Nicolas ditoy siudad idi sardam ti Pebrero 10, 2014.
Kinuna ti polis a napaltogan ni Danny Etrata y Tobias, 58, businessman, ken residente ti Barangay Caburao, Santiago, Ilocos Sur ken ti nakilugan kenkuana a ni Ernesto Calindas, Jr. y Ganapin, 21, baro, usher iti pagtennisan, ken residente iti Barangay Talogtog, ditoy siudad idi agarup alas 8:30 ti nadakamat nga aldaw iti asideg ti Candon City Central School a masarakan iti Barangay San Nicolas.
Saan a nabigbig dagiti nangisayangkat iti pammaltog. Di pay met ammo ti motibo ti pammaltog.
Kinuna ti polis a kalkalpas ni Etrata a nagay-ayam iti tennis iti compound ti eskuela ket aggawiden, kaduana ni Calindas a nakiangkas iti kotsena a nangisit a Toyota Vios, idi pinaltogan dagiti tallo a suspek a mapapati a nangur-uray kenkuana iti ruar ti pagadalan.
Uray no nasugatan, nabaelan ni Etrata a pinakaskas ti luganna a nanglibas kadagiti nanggandat iti biagna sa napan iti Candon City Hospital tapno maagasan dagiti sugatna.
Nagsagrap ni Etrata iti sugat iti makannigid a paset ti bagina ken iti likudna. Nasugatan met ni Calindas iti akinngato a paset ti makannawan a takiagna.
Walo a bala ti nangabut iti makannigid a paset ti kotse ken pakairamanan ti nabuong a sarming iti batog ti drayber.
Nakasarak dagiti inbestigador iti nakapasamakan ti krimen iti tallo a kapsula a gapuanan ti cal. 45 ken maysa a deformed metal jacket a mapapati a naggapu manipud iti maysa kadagiti naiputok a bala.
Naglugan dagiti suspek iti single motor ket naglibasda iti saan nga ammo a direksion.
Agtultuloy ti panagimbestiga dagiti polis mainaig iti nasao a pammaltog.#


text:
Pagsasao a Gaddang
Ti pagsasao a Gaddang[3] ket us-usaren ti 30,000 nga agsasao iti Filipinas, iti Abagatan-a-Daya a probinsia ti Nueva Vizcaya ken Isabela ken dagiti nagimigrante iti Asia, Australia, Kanada, Europa, Tengnga a Daya, Nagkaykaysa a Pagarian ken Estados Unidos. Kadduan kadagiti agar-aramat iti pagsasao a Gaddang ket ammoda met ti agsao iti Ilokano, ti patneng a pagsasao ti Amianan a Luzon. Ti Gaddang ket naadaw iti sao a "Pudot". Kaarngida ti Ibanag, Itawes, Agta, Atta, Yogad, Isneg ken Malaweg.
Dagiti linaon
Dagiti uni[urnosen | urnosen ti taudan]
Ponologo[urnosen | urnosen ti taudan]
Ti Gaddang ket maysa kadagiti pagsasao iti Filipinas a saan a mairaman kadagiti [ɾ]-[d] nga alopono.
Gramatika[urnosen | urnosen ti taudan]
Pananginagan[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Gaddang iti Ethnologue (Maika-18 nga ed., 2015)
- ^ Hammarström, Harald; Forkel, Robert; Haspelmath, Martin, dagiti ed. (2017). "Gaddang". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.
- ^ Rubino, Carl Ralph Galvez (2000). "Gaddáng". Ilocano Dictionary and Grammar: Ilocano-English, English-Ilocano. University of Hawaiʻi Press. p. 190. ISBN 978-0-8248-2088-6.


text:
Bukidnon
Ti Bukidnon ket maysa a probinsia iti Filipinas a masarakan iti rehion ti Amianan a Mindanao. Ti Siudad ti Malaybalay ti kapitoliona. Kabeddengna dagiti probinsia ti Misamis Oriental, Agusan del Sur, Davao del Norte, Cotabato, Lanao del Sur, ken Lanao del Norte.
Ti Bukidnon ti maibilang a pagtaraonan ti Mindanao gapu kadagiti adu a plantasion iti probinsia, kas koma iti nalalawa a plantasion ti pinia.
Dagiti linaon
Heograpia[urnosen | urnosen ti taudan]
Ti Bukidnon ket addaan kadagiti 2 a siudad ken 20 nga ili.
Dagiti ili[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Dagiti daulo ti probinsia: Departamento iti Kaunegan ken Lokal a Gobierno, Siudad ti Quezon- Naala idi 12 Pebrero 2013
- ^ Pakaammo ti Senso ti Filipinas idi 2015 (iti Ingles) naala idi Hunio 10, 2016


text:
Asingan, Pangasinan
Ti Asingan ket maysa a maika-2 a klase nga ili iti probinsia ti Pangasinan iti Filipinas.
Dagiti baranggay[urnosen | urnosen ti taudan]
Ti Asingan ket nabingbingay a politikal kadagiti 21 a barbaranggay.[2]
- Ariston Este
- Ariston Weste
- Bantog
- Baro
- Bobonan
- Cabalitian
- Calepaan
- Carosucan Norte
- Carosucan Sur
- Coldit
- Domanpot
- Dupac
- Macalong
- Palaris
- Poblacion East
- Poblacion West
- San Vicente Este
- San Vicente Weste
- Sanchez
- Sobol
- Toboy
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Pangasinan". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 28 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Pangasinan". Datos ti Populasion ti Ili. Dibision ti Panagsukisok ti LWUA. Naala idi 2 Hulio 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
No awan padas; awan saritaen. Kunatayo pay: Aramid ti pakakitaan.
Saturday, April 7, 2018
Ket naisurotkami met iti ISAH medical mission idiay Lidlidda, Ilocos Sur
No awan padas; awan saritaen. Kunatayo pay: Aramid ti pakakitaan.
Saan a gapu ta maysakami kadagiti President Elpidio R. Quirino Awardee 2018, adda man ken awan ti kastoy a pammadayaw, kaniak kas community organizer ken volunteer, aramidek latta kas nayon ti panagserbi, pannangted ken pannakitinnulong.
Adda napatpateg nga immayanmi iti Filipinas. Ti 200 Years Ilocos Sur Bicentennial Celebration- Ilocos Sur Experience.
Nabayagen a nairugi ti Ilocos Surian Association of Hawaii (ISAH) medical mission and Homecoming nanipud pay kadagiti tawen ti 2005, 2007, 2009, 2011, 2013, 2015.
Disiembre 2017 koma ngem agsipud iti pannakaangay ti “INTAYON 2018 Sure Ilocos Sur” mainaig iti Ilocos Surian global reunion ken ti Ilocos Sur Experience, a pannakaangay ti maika-200 nga anibersario ti probinsia ti Ilocos Sur kalpasan ti panagsina ti Norte ken Sur manipud iti Ylocos manipud Bangui iti amianan, ken iti Namacpacan, Luna, La Union idi Pebrero 2, 1818 kas iti naisangsangayan a selebrasion, isu a nairaman nga aktibidad ti 2018.
Pebrero 3, 2018—Sabado. Maika-11 nga aldawen ti kaaddak iti Filipinas. Lidlidda Medical Mission ita nga aldaw kas naituding nga aramiden ti ISAH ken panagtinnulong ti medical mission nga iturturong ni bise gobernador Jerry Singson, iti Ilocos Sur.
Lugar a pagdadanonan ti grupo dagiti volunteers. Sango ti Vigan Plaza Hotel.
Alas siete idi makasangpetkami iti Vigan Plaza Hotel iti nagluganak a Toyota a kaduak dagiti kakabagiak. Nakitak da Felipe P. Abinsay, Jr. (Jun) ken Danny Villaruz a kasda la agpadpadaan.
“Addakamin,” nagpadlawak.
“Aw-awagandaka,” kinuna ni Danny. “Apagisu ti oras”
“Aglugankayo ditoy bus, manong”, intudo ni Jun ti dakkel a lugan.
“Saanen. Surotendakayon; adda luganmi”, kinunak. Kaduak da Wally, Michelle, Isagani.
Napanak nag-CR, idi makaruarak, nagsabatkami ken ni Mrs. ISAH Adeline Quines.
“Yan ti CR manong, madi ti tianko”
“Dita, agpakannigid- marka seniorita,” impatuldok.
Ni Adeline ti kagagetan kadagiti amin a Mrs. ISAH a naam-ammokon. Kadagiti aktibidad iti feed the homeless, adopt a highway, panagfundraising, panagatendar iti regular a miting ti Ilocos Surian, kameng pay iti Vigan Assn of Hawaii & Associates.
Iti sango ti Vigan Plaza Hotel, nakitak da Mr. ken Mrs. Renato ken Maria Etrata iti kolor asul a van ti luganda. Maysa met kadagiti Quirino Awardee 2018 ni Mrs. Etrata. Dadduma nga awardee da Diputado DV Savellano iti 1st District, Ilocos Sur ken dati a gobernador Luis Chavit Singson. Enero 31, 2018 ti seremonia ti pammadayaw iti Plaza Maestro Convention Center, Vigan City.
7:30 ti bigat, nagrubuaten ti bus 1118,
“Saanmon a sinaan toy dakkel a bus barok”, kinunak ken ni Wally, ti drayber.
Limmusoten ti bus 1118 iti Bantay, simreken iti Quirino Bridge. adda latta ti luganmi a Toyota iti likudan.
Iti sakup ti Santa, simmingit ti puraw a lugan. Bombo Radyo ti markana.
Labsanmin ti Paraiso ni Juan iti Narvacan. Adda kano mangngalap, napattog ti bilogna, impukkawna—nalba kan.
PAPALIIW: Nasayat, natalged ti kalsada ken ti igid ti kalsada. Adda dagiti maikalkalawa a kalsada, adda dagiti maingatngato a rangtay. Agtartaray latta ti lugan, dua, tallo wenno maysa ti bumabaet kadakami iti bus 1118.
8:20 iti bigat, addakamin iti boundary ti Narvacan ken Sta. Maria.
Sta .Maria ditoyen addakami manen ti ipus ti bus 1118, awan baet.
Nalabsanmi ti arko ti Suso Beach. Adda lagip ditoy iti Abril 1997. Ditoy ti lugar ni Ari ti Mannaniw Ilokano (poet laureate) ken naggobernador ti probinsia Dr. Godofredo S. Reyes. Nagpresidente pay iti Gumil Filipinas. Maysaak kadagiti hurado iti Miss Gumil Filipinas iti pannakaangay ti pasalip iti daydi naatendarak a kombension ken komperensia ti Gumil Filipinas. Isu pay met ti nangyawatak ti gunggona dagiti nangabak ti sarita daydi immuna a pasalip ti AMMAFLA.
Kadagiti kandidata ti Miss Gumil Filipinas, mayat man dagiti pamuyaan ti pammagi ken lapsat, isem ken lung-ay dagiti siam a kandidata.
Maymayat manen idi addada iti nalinak ken pagatsiket a danum ti aplaya sada medio sumang-at iti takdang.
Kumpet a kumebkeb dagiti swim suit-da.
Ditoy met ti nakaipasdekan ti saan a mailepleppas a balay Gumil, aginggana ita ket awan pay nalawag a resultana.
San Esteban. Kaalsongan, kunada man.
8:52 iti bigat, naginayad ti lugan. Simrek ti Bus 1118 a nagpakannigid. Sinurotna ti kalsada nga itudtudo dagiti sinanpana a mangiturong iti Banayoyo, Lidlidda, San Emilio. Sursuroten latta ti luganmi a Toyota.
Nabuldag dagiti letra ti karatula ken arko ti Banayoyo ti masungadmi.
Nateng ken mais iti agsumbangir iti kalsada. Adda sumagmamano a baka iti talon.
Daytan ti arko ti Lidlidda: Umalikayo, Lidlidda.
Iti bakras ti bantay, estimado, pulido la ketdi nga ima ti nangaramid ti naistimar ken napintas ti buldag a letra a kastoy: I Love Lidlidda (love-nalabaga a sinan puso).
Agpadakami ken ni Wally nga agdadamo nga umay ditoy a lugar a kunada nga Upland, wenno interior town. Kunada pay a taga I-Daya.
Saanen nga agdadamo da Michelle ken Gani gapu ta immaydan ditoy a lugar no agatendarda iti youth leadership training wenno seminar/workshop iti simbaan a pagkamenganda.
9:10 ti bigat idi agtagari ni Isagani: “San Emilio ditoyen”, indillawna.
Iti masanguananmi, nagsardeng ti bus 1118, ne, napukawen, nayaw-awanen ti drayber ti bus 1118,” kinunami.
Agpayso. Nagbuelta ti dakkel a lugan a nagluganan dagiti agarup 50 a volunteers. Nagbuelta met ti luganmi. Sinurotmi manen ti bus 1118.
Nagsublikami iti check point a nalabsanmi itay.
9:22 iti bigat, iti check point, dimsaag ti lalaki manipud iti bus 1118. Kas panangidalan ti nakauniporme a polis, sinakayanna ti scooterna, simmurot ti BUS 1118.
Paliiw: adu ti nakauniporme iti patig kadagiti masnop nga igid ti dalan. Peace and order ngata ti makagapu, banag a kasta ti napaliiwmi. Nupay akikid ken killokillo ti kalsada, sementado ketdi.
Ditoy ili ti Lidlidda, iti ISAH medical Mission sadiay idi Pebrero 3, 2018, maysa ni Mrs. ISAH Adeline Quines kadagiti kameng ken volunteers. Iti sango dagiti adu ken nadumaduma a medisina, kasarsarita ni Ms Quines ti maysa kadagiti pasiente---naangay ti medical mission iti sango ti munisipio ti Lidlidda iti sirok ti dakkel ken nalawa a covered court. Indauluan ni Apo vice governor Jerry Singson ti Mission ken da appo Felipe Felipe Palma Abinsay Jr. ken Danny Villaruz ti nasao a medical mission.
Damok ti maisurot ti ISAH medical mission ita a tawen. Awan ti kas ti pudno a padas ken panaritaan. Idi Abril 2017, immayak met simmurot ti Sinait Medical Mission a naangay idiay ilimi a Sinait nga inesponsoran ti Annak Ti Sinait Iti Hawaii ken Sinait Alumni ken ti Sinaitenians of California. Nakoronaan ni Namnama Guirnalda Baptista a Mrs. Sinaitenians International 2016 iti Sinait Auditorium iti Balikbayan Night.
Mainaig iti dayta a bakasion, napiliak a Balikbayan Vice Mayor idinto a Mrs. Balikbayan ni Mrs. Gloria Yoro idiay Tapao.
Apay a Lidlidda ti pinili ti ISAH a tulongan ita a tawen? Gagangay, dagiti laeng koma kameng ti ISAH-Hawaii ti serbian ti Medical Mission. Nupay saan pay a kameng iti ISAH, aggapu iti puso, nagsurat ken nagkiddaw ti mayor ti Lidlidda iti president ti ISAH. Lidlidda ti pinili ti ISAH para ita a 2018.
Fifth class municipality ti Lidlidda, segun ti sensus 2015, addaan 4,647 a populasion.
Masasao ti ili a Lidlidda Protected Landscape, a protected area situated in the municipality's watershed.
Adda met bukod a pakasaritaan ti Lidlidda. Addaan met ti bukodna a gobierno local. Addaan ti Lidlidda 11 a barangay.
Adda isem ken raniag ti rupa dagiti nasungadanmi nga agindeg ditoy.
Baket, baro, balasang, lakay, ubbing, dagiti agpakita kadagiti nakasagana a volunteers. Naidusar dagiti medisina. Adda met regregalo para kadagiti ubbing. Sinelas, ay-ayam ti ubbing. Kendi ken dadduma pay.
Naam-ammok da Femalyn Luga, Flores Diga, Mary Jane Banua, agpapada a kameng ti PNP. Kaduami ida a nagmonitor ti linia ken mangiturong kadagiti tao iti naurnos ken naannayas a linia.
Nawarasankami iti naluom a saba a naglaon iti dakkel a biago nga insaggaysa nga inwaras ti maysa a lakay. Nayon kano ti laklakona kas iti natnateng ken bungbunga.
Kaduami ditoy a mission dagiti adu a volunteers a pakairamanan da Mrs. ISAH Adeline Quines, Tessie Aganon, Maria Etrata, Renato Etrata, Danny Villaruz, Emmie Villaruz, Jun Abinsay, Emi ken Rudy Etrata. Roger ken Editha Tapat, Alice Castaneda, Bert Castaneda, Josefina Takamoto, Salvador Obaldo, Elena Gaspar, grupo da Dr. Charlie Y. Sonido iti Ohana Mission ken dadduma pay.
Nagsarita ni Apo bise gobernador Jerry Singson. “adda ditoy kakabsat a taga Lidlidda dagiti kameng ti ISAH agmedical mission. Dakayo a Taga Lidlidda, sumalogkayon”
Nagsarita met ni Danny Villaruz. Kasta met a nagsarita ni Mayor Benilda Tawali iti Lidlidda. Agyamyaman. Ad-adu koma ti tao ita ngem gapu ta Sabado ken aldaw ti panaggagatud ngamin isu a bassit.
Kalpasan ti mission, nayawis ti nabaknang a pangaldaw iti pagatengan dagiti agassawa a Rudy ken Emerita Etrata, maysa kadagiti opisial ti ISAH, ken maysa kadagiti adu a volunteers.
Naipaneknek manen ti makunkuna a community service ken humanitarian spirit iti panagserbi ken pannulong iti pada a tao.
Subscribe to: Post Comments (Atom)


text:
HERITAGE CITIES SOLIDARITY DAY CELEBRATION. Indauluan da Vigan City Mayor Eva Marie S. Medina, VM Lourdes Baquiran ken dagiti city councilors a pakairamanan da Kon. Janina Medina-Fariñas, Kon. Herminigildo Apelin, Kon. Franz Ranches III ken dadduma pay a kabaddungalanda ti parada ken nakipartisiparan amin dagiti barangay ti siudad kas panangselebrar iti Heritage Cities Solidarity Day a naangay idi Septiembre 8, 2012. (Ma. Roxane T. Villanueva)
You are here: Home › Archive › Media › Banner Photo › HERITAGE CITIES SOLIDARITY DAY CELEBRATION


text:
“Pumanawak yantangay dimo met la kapkapnekan ti ayatko kenka,” kinuna ni Rodel.
“Apay a nasaom dayta?” insungbatko. “Ammo ti Dios no kasano kadakkel ti panagayatko kenka.”
“Ti pudno nga agayat, saan nga agaripapa nga agpabus-oy iti aniaman a kiddaw ti ipatpategna.”
Saannak a nakasungbat a sigida. Naawatak ti kayat a sawen ni Rodel.
“Makitam, di saanka a nakasungbat,” kinuna ni Rodel. “Ammok, adda pay la panagduaduam kaniak.”
“Ay-ayatenka, Rodel. Ngem nadagsen ti kidkiddawem kaniak. Kasanon no….”
“Awan ti pagbutngam. Madadaanak a mangikallaysa kenka.”
“B-baam ta panunotek…” nakunak laengen.
Makalawas ti dinawatko a panawen, Manong Danny, sakbay a mangikeddengak no patgak ti kiddaw ni Rodel wenno saan.
Iti rabii, saannak a paturogen dagiti adu a saludsod a diak maikkan iti sungbat. Kasla saan a maako ti bagik nga itedko ti kinababaik ken ni Rodel a saankami pay a nagasawa. Kasanon no maalana ti amin sanak panawan?
Ngem diak patien a maaramid ni Rodel kaniak dayta. Mamatiak a napudno kaniak.
Ngem iti kamaudianan, nagturay ti kinaemmak a babai, Manong Danny. Naikeddengko a saanko a maited ti kalikaguman ni Rodel. Dayta ti kupkupikopak a kinabaknang a ti laeng agbalin nga asawak ti pangidatonak. Ammok a maawatannak ni Rodel, nakunak iti nakemko.
Iti dayta a Sabado, simmarungkar ni Rodel iti kaserak.
Nakitak a limmidem ti rupana idi mataldiapanna ni Cecil nga agbasbasa iti komiks iti asideg ti ruangan. Ninamnamana siguro nga awan ti kaduak. Ngem kinissiimak ni Cecil a saan nga aggawid tapno adda kaduak.
“Kunak no agmaymaysaka,” kinuna ni Rodel.
“Nagsulit ni Cecil nga aggawid,” impambarko. “Nasayaat met ta adda kaduata ditoy balay.”
“Kasano diay ibagbagak kenka?” kinunana iti nakapsut a timek sana iniggaman ti dakulapko.
“Dika unay ket adda ni Cecil,” nakunak. “Makitanata…”
“Agsukatkan ta panta agpasiar dita mall,” inyawis ni Rodel idi agangay.
“Apay ketdi a saanen?” insungbatko. “Nabayagen a dikam nagpasiar ken ni Cecil dita. Awan ngamin pay ti alawansmi.”
“Data laeng. Tapno makapagwayasta.”
“Pinampanunotko ti nagpatanganta,” nakunak. “S-saanko a maaramid. Inkarik iti bagik a sako la ipabus-oy ti bagik iti karabian ti kasarta.”
Saan a nagtimek ni Rodel.
“Awatennak koma,” intuloyko. “Kaniak, nasagraduan a banag dayta a kidkiddawem ket saanko a maited no awan ti kasamiento.”
“Ti ketdi kunam, awan ti panagtalekmo kaniak,” kinuna ni Rodel a bulonnan ti timmakder. Saan payen a nagpakada ken ni Cecil.
Insursurotko ti panagkitak iti likudanna agingga iti nailinged iti nagkurusan. Kagiddan ti panagpukawna ti panagtedted ti luak. Ammok nga iti daytoy nga ipapanaw ni Rodel, dinanton masurotan ti dalanna nga agturong ditoy kaserak!
(Adda tuloyna)


text:
CANDON CITY – Agarup 150,000 a seedlings ti maisagsagana a maimula bayat ti panakarambak ti Piesta ti Bantay inton Hunio 29, segun ken ni Bokal Robert Tudayan.
Kinuna ni Tudayan a maipanto dagiti seedlings iti planting site, maysa a lawas sakbay ti parambak tapno addan nakasagana a maimula iti bantay, kangrunaan iti watershed area a masarakan iti Barangay Palacapac ken San Andres ditoy siudad.
Makipartisipar iti parambak dagiti nadumaduma nga organisasion, ahensia ti gobierno, pagadalan ken dadduma pay a grupo para iti pannakataginayon iti aglawlaw ken pannakabalanse iti nakaparsuaan.#


text:
CANDON CITY – Agsakit la ketdi iti ulo daytoy a lalaki iti sanguenna a kaso gapu iti pannakakumpiska ti maysa a paltog iti ikutna iti maysa a videoke bar idi parbangon ti Hunio 1.
Saan a nakaliklik ni Luisito Cuaresma, 37, naasawaan, ken residente iti Barangay Ulo-ulo Norte, Santiago, Ilocos Sur idi kinemmeg dagiti polis kalpasan a nasiputan dagiti pannakabagi ti linteg ti nagtammukol iti siketna bayat ti panagtakderna iti ridaw ti De Javu Videoke Bar a masarakan iti Barangay Paras idi parbangon ti Hunio 1.
Maysa a cal. 45 pistol a nagmarka iti Armscor nga addaan iti magazine assembly a naglaon iti 7 a bala ti nakumpiska dagiti polis iti ikut ni Cuaresma.
Iti pannakaisurat daytoy, naipaiman iti opisina ti city prosecutor, Candon City ti kaso a panaglabsing iti RA 10591 maikontra ken ni Cuaresma para iti preliminary investigation.#


text:
Thursday, August 13, 2015
MANMANON TI MALNOURISHED
Cabugao, Ilocos Sur – Manmano ti insidente ti Malnutrision ti ili ti Cabugao, Ilocos Sur kas ipalnaad ti bassit a bilang ti ubbing a maipapaagas a nakurang ti sustansia ti bagi ken salun-atda iti RHU.
Imbatad ni Dr. Bernardino P. De Gracia, Medical Officer III ken Municipal Health Officer nga uray agkurang ken agsurok ti timbang ti ubing ket makuna latta a “malnourished” dagitoy.
Nupay kasta, dinayaw ni Dr. De Gracia iti napintas a koordinasion dagiti pannakabagi ti Ahensia, Opisina ken Programa ti Munisipio pakaseknan iti Nutrision ta katulongan ida iti pannakatagiben ti salun-at dagiti agnanaed iti barangay tapno mapapigsa ti resistansia dagiti ubbing kadagiti tumaud a saksakit.
Innayon ni Dr. De Gracia a kalikaguman ti sapasap a mamantener daytoy a programa kadagiti barangay tapno pumigsa ti pundasion ti salun-at dagiti agtan-ay nga ubbing para iti masanguanan a kasasaadda nangruna iti panagadalda.
Iti sabali a bangir, maiwaywayat latta ti pannakaasikaso dagiti underweight children kadagiti barangay babaen kadagiti BNS ken BHW’s. Mainayon a pagrebbenganda ti mangsursuro kadagiti inna iti umisu a panangtaripato kadagiti ubbing ken iti agtultuloy a panagmulmulada koma ti nateng iti arubayanda tapno adda pagalaan ti mainayon a nasustansia a pagtaraonda kadagiti ubbing.
Kabayatanna, mainayon a pagsayaatan dagiti ubbing iti ipatpatungpal ti MSWDO iti barangay babaen iti Supplemental Feeding Program ti Day Care Center iti bulan ti Agosto 2015. # (Web Situational Report)
Imbatad ni Dr. Bernardino P. De Gracia, Medical Officer III ken Municipal Health Officer nga uray agkurang ken agsurok ti timbang ti ubing ket makuna latta a “malnourished” dagitoy.
Nupay kasta, dinayaw ni Dr. De Gracia iti napintas a koordinasion dagiti pannakabagi ti Ahensia, Opisina ken Programa ti Munisipio pakaseknan iti Nutrision ta katulongan ida iti pannakatagiben ti salun-at dagiti agnanaed iti barangay tapno mapapigsa ti resistansia dagiti ubbing kadagiti tumaud a saksakit.
Innayon ni Dr. De Gracia a kalikaguman ti sapasap a mamantener daytoy a programa kadagiti barangay tapno pumigsa ti pundasion ti salun-at dagiti agtan-ay nga ubbing para iti masanguanan a kasasaadda nangruna iti panagadalda.
Iti sabali a bangir, maiwaywayat latta ti pannakaasikaso dagiti underweight children kadagiti barangay babaen kadagiti BNS ken BHW’s. Mainayon a pagrebbenganda ti mangsursuro kadagiti inna iti umisu a panangtaripato kadagiti ubbing ken iti agtultuloy a panagmulmulada koma ti nateng iti arubayanda tapno adda pagalaan ti mainayon a nasustansia a pagtaraonda kadagiti ubbing.
Kabayatanna, mainayon a pagsayaatan dagiti ubbing iti ipatpatungpal ti MSWDO iti barangay babaen iti Supplemental Feeding Program ti Day Care Center iti bulan ti Agosto 2015. # (Web Situational Report)
Posted by Bayan ng Cabugao, Ilocos Sur at 1:42 PM
Subscribe to: Post Comments (Atom)


text:
Komiks
Ti komiks ket maysa a pamay-an a panangiyebkas a mangiyebkas kadagiti kapanunotan babaen dagiti ladawan, a kankanayon a kakkuyog iti testo wenno dagiti sabali a porma iti makitkita a pakaammo. Ti komiks ket kankanayon a makaala ti porma kadagiti agsasaruno nga agkukuyog a pangigiddiatan kadagiti sangkabenneg dagiti ladawn. Kankanayon nga adda dagiti testo a kas dagiti palobo ti bitla, dagiti naisursurat, ken dagiti pagangayan ti uni ("onomatopoeia") a mangipakita ti dialogo, salaysay, wenno dadduma pay a pakaammo. Dagiti elemento a kas ti kadakkel ken ti puesto dagiti sangkabenneg ket mangtengngel ti akkaw ti salysay. Ti panagkartunista ken dagiti kapada a porma ti panangiladawn ket isu dagitoy ti kadawyan a pamay-an ti panagaramid ti ladawan iti komiks; ti fumetti ket maysa a porma nga agus-usar kadagiti potograpiko a ladawan. Dagiti kadawyan a porma ti komiks ket mairaman dagiti benneg ti komiks, editorial ken dagiti makaang-angaw a kartun, dagiti komiks a libro, dagiti grapiko a nobela ken dagiti komiks ti web. Manipud idi naladaw a maika-20 a siglo, dagiti libruen a tomo a kas dagiti grapiko a nobela, dagiti komiks nga album, ken titankōbon ket nagbalinda nga immad-au a nadayeg.
Ti pakasaritaan ti komiks ket simmursurot kadagiti nadumaduma a dalan kadagiti nadumaduma a kultura. Babaen idi tengnga ti maika-20 a siglo, ti komiks ket nagbalinen a nadayeg idiay Estados Unidos, lumaud nga Europa (a naisangayan idiay Pransia ken Belhika), ken idiay Hapon. Dagiti Europeano a komiks ket tumugot ti pakasaritaanna kadagiti benneg ti kartun ni Rodolphe Töpffer kadagiti tawen ti 1830, ken rimmang-ay kalpasan ti panagballigi dagiti benneg ti tawtawen ti 1920 a kas ti Tintin. Ti Amerikano a komiks ket rimsua idi a kas maysa a tipkel a pamay-an idi nasapa a maika-20 a siglo iti panagrugi dagiti warnakan a benneg ti komiks; ti magasin a kita dagiti komiks a libro ket isu ti simmaruno idi tawtawen ti 1930. Ti Hapon a komiks ken ti panagkartunista ("manga") ket tumugot ti pakasaritanna iti maika-13 a siglo. Dagiti moderno a benneg ti komiks ket rimsua idiay Hapon idi nasapa a maika-20 a siglo iti panagtulad kadagiti benneg ti Lumaud a komiks, ken babaen idi tawtawen ti 1930, ket kadawyan a nagbalin nadayeg dagiti komiks a magasin ken dagiti urnong ti libro. Ti panawen kalpasan ti Maikadua a Sangalubongan aGubat ket nakakita ti kinadayeg dagiti kartunista a kas ni Osamu Tezuka ken nagiturong ti napardas a panagpaadu ti kadayeg dagiti komiks ti Hapon.
Dagiti nota[urnosen | urnosen ti taudan]
Dagiti nagibasaran[urnosen | urnosen ti taudan]
Dagiti silpo ti ruar[urnosen | urnosen ti taudan]
- Midia a mainaig iti Komiks iti Wikimedia Commons
- Kitaen ti Komiks iti Proyekto ti Nawaya a Direktorio (iti Ingles)


text:
Bakteria
Dagiti bacteria (singular: bacterium) ket maysa a dakkel a grupo dagiti nabiag nga organismo. Kaaduan ket microscopic ken unicellular, addaan iti agpapada a gagangay nga estruktura ti selula nga awanan iti cell nucleus, ken organelles a kas iti mitochondria ken chloroplasts. Dagiti bacteria ket prokaryotes, a maiduma kadagiti organismo nga addaan iti complex cells a maawagan eukaryote. Ti termino a "bacteria" ket mayaplikar a nadumaduma iti amin a prokaryotes wenno iti dakkel a grupoda a maaw-awagan iti eubacteria, depende kadagiti idea maipapan kadagiti panagkakanaigda. Iti Wikipedia, ti "bacteria" ket maaramat kas pangdakamat iti eubacteria.
Dagiti bacteria iti kaaduan nga organismo it lubong, makita iti daga, danum, angin, ken kas sibibiag iti uneg ti nadumaduma nga ayup, mula, ken agsasabali nga organismo. Adu iti napeggad a makasakit. Kaaduan ken babassit unay, kas 0.5-5.0 um iti kaatidogan, ngem adda met dagiti higante kasla iti Thiomargarita namibiensis ken Epulopiscium fishelsoni nga mabalinna labsan iti 0.5 mm.


text:
Tulag ti Versailles
Ti Tulag ti Versailles (Pranses: Traité de Versailles) ket maysa kadagidi tulag ti kappia idi nagpatingga ti Umuna a Sangalubongan a Gubat. Daytoy ti nangipatingga ti kasasaad iti gubat a nagbaetan ti Alemania ken dagiti Bileg ti Aliado. Daytoy ket napirmaan idi Hunio 28 1919, ti apag-isu a lima a tawen kalpasan ti pannaka-asasinado ni Arkduke Franz Ferdinand. Dagiti sabali a Sentral a Bileg iti bangir ti Alemania iti Umuna a Sangalubongan a Gubat ket naibinglay kadagiti sabali a tulagan.[1] Urayno ti panangisardeng ti gubat, a napirmaan idi Nobiembre 11 1918, ket isu daytoy ti pudno a nangisardeng ti panaglalaban, daytoy ket nagpaut ti innem a bulan kadagiti tinnulagan idiay Konperensia ti Kappia ti Paris ti pannakalpas ti ti tulagan ti kappia. Ti tulagan ket nairehistro idi babaen ti Sekretario ti Liga ti Pagpagilian idi 21 Oktubre 1919, ken naimaldit kadagidi Serie ti Tulag Ti Liga ti Pagpagilian .
Dagiti nota[urnosen | urnosen ti taudan]
- Dagiti dakamat
- ^ Ti Tulag ti Saint-Germain-en-Laye (1919) iti Austria; Ti Tulag ti Neuilly-sur-Seine iti Bulgaria; Ti Tulag ti Trianon iti Hungaria; Ti Tulag ti Sèvres iti Otomano nga Imperio; Davis, Robert T., ed. (2010). Ganganaet nga Annuroten ti Estados Unidos ken Nailian a Seguridad: Kronolohia ken pagsurotan para iti maika-20 a Siglo. 1. Santa Barbara, California: Praeger Security International. p. 49. ISBN 978-0-313-38385-4.
Dagiti nagibasaran[urnosen | urnosen ti taudan]
- Andelman, David A. (2008). Ti Natumek a Kappia: Ti 1919 a Versailles 1919 ken ti Pateg a Binayadantayo Tatta nga Aldaw. New York/London: J. Wiley. ISBN 978-0-471-78898-0.
- Bell, Dagiti Taudan ti Makadua a Sangalubongan a Gubat
Adu pay a mabasbasa[urnosen | urnosen ti taudan]
- Ti Tulag ti Versailles: Ti Panagrepaso Manen Kalpasan ti 75 a Tawtawen, Boemeke, Manfred F., Gerald D. Feldman, ken ni Elisabeth Gläser, dagiti nagsurat. Washington, DC: Naipakasaritaan a Patakder ti Alemania, 1998.
Dagiti silpo ti ruar[urnosen | urnosen ti taudan]
- Midia a mainaig iti Tulag ti Versailles iti Wikimedia Commons
- Dagiti retrato ti dokumento


text:
VIGAN CITY – Inaprobaran ti sangguniang panlungsod ditoy ti resolusion a mangkiddaw iti tulong iti Commission on Higher Education (CHED) tapno masemento ken ma-rubberized ti oval iti Quirino Stadium.
Segun ken ni Konsehal Juan Carlo Medina, agbalor ti nasao a proyekto iti P7 mlion.
Naammuan ken ni Medina a punduan koma ni Sen. Bongbong Marcos ti nasao nga track oval ngem natamaan iti kontrobersia ti pdafna.
Kinuna ni Medina nga addan program of work ti UNP mainaig iti nasao a proyekto ket makaammonton ti CHED a makikoordinar. kadakuada.
Kinuna ni Medina nga adda puntiria ti CHED a 50 a proyekto nga agdagup iti P720 milion ket uray no 1% laeng ti maala ti Vigan City, dakkelen daytoy a pundo.#


text:
VIGAN CITY – Agdagup 768 a barangay nutrition scholars ti immantender iti taripnong a naangay sadiay Baluarte, Tamag Vigan City idi Mayo 30 babaen ti panangsangaili ni Gov. Chavit Singson.
Karaman kadagiti napagpapatangan Barangay Nutrition Scholars Congress ti Barangay Intensive Gardening babaen ti Bio-Intensive Gardening Approach, kinatalged ti makan para iti uneg ti balay ken iti agrikultura, kinapateg ti pannakatimbang ken pannakarukod ti panagdakkel dagiti ubbing, hands on demo ken interpretasion, ken kinapateg ti panagpasuso dagiti inna.
Nagsapata iti daytoy nga aldaw dagiti nabutosan nga opisial ti pederasion dagiti BNS iti Ilocos Sur nga idauluan ni Widna Galuardo, presidente.#


text:
Pagsasao a Pinlandes
Ti Pinlandes wenno Pinés ( suomi (tulong·paammo), wenno suomen kieli) ket isu ti pagsasao a maisasao babaen dagiti kaaduan a populasion idiay Pinlandia (92% Manipud idi 2006[3]) ken babaen dagiti patneng a Pines iti ruar ti Pinlandia. Maysa daytoy kadagiti dua nga opisial a pagsasao iti Pinlandia ken opisial a mioridad a pagsasao idiay Suésia. Idiay Suesia, ti pagalagadan a Pinlandes ken Meänkieli, maysa a Pinlandés a dialekto, ket isuda ti maisasao. Ti Pagsasao a Kven, ket maisasao idiay Akin-amianan a Norwega.
Dagiti nagibasaran[urnosen | urnosen ti taudan]
- ^ Ti Pinlandés ket maysa kadagiti Opisial a Minoridad a pagsasao iti Suésia
- ^ "O rocyдapcTBeHHoй пoддepжke kapeлbckoro, Beпcckoro и фиHckoro языkoB B Pecпyблиke Kapeлия" (iti (iti Ruso)). Gov.karelia.ru. Naala idi 2011-12-06.
- ^ Suomi lukuina. "Tilastokeskus – Väestö". Stat.fi. Naala idi 2011-12-06.